Ralkap bawipa chim mi cu, Thantlang khua nupa nih “asi ko kan ni zuamko lai” an ti asi. – Hakha Cherry\nNizan ah khan, Thantlang ah Bohmu pa nih khua nupa a ton hna i dai te in kan um ko hna lai, kanmah zong nih hnahnawhnak kan in Pe bak hna lai lo, nanmah lei zong in dai tein umkhawh I zuam ve uh a ti hna i longyi (hin) zun khathnih cio a tthenh hna ti asi.\nRalkap nih cun anmah hruainak tang ah dai te in mipi umter um kha an duhbikmi cu asi. An hmutinh bak asi. Cucu mipi nih kan duh bak lo dingmi cu asi. Ralkap nih anmah nawl in Uk khawh mi kan si lo, (အုပ်ခွင့်မရှိစေရ) ti kha langhter a herh mi cu asi! Cucu rampum huap in cawlcanghnak tuah cuahmah mi cu asi.\nRalkap bawipa chim mi cu, Thantlang khua nupa nih “asi ko kan ni zuamko lai” an ti asi. Anmah lak in Dalan zong an um len te lai tiah Gen Z pawl nih an ruah cang ti asi. Thantlang in Mino pakhat nih a hun ka chimh ning in ka tial!By-Thla Thawng Hlawn Khirh\nCNF/A Hi Chin Miphun Kan Suttung An Si!CNF/A kong hi Online ah chim ceih cio a si i, minung pakhat le pakhat kan sining le kan hmuhning aa khat lo caah, i ruahthiam ah a tha bik lai! Keimah ka hmuhning cu CNF/A hi Chin Miphun kan caah suttung bak an si tiah ka ruah!\nKan Chin ram Caah an chunmang tlinghram cang seh! Chin Miphun hna kan dihlak dodaltu si ti loin dirkamhtu si hna u sih! Chin ram cu kan ram! CNF/A Cu Chin Miphun kan suttung/ Kan hauhruangpi an si. Tincung Lian


“Trinity and Oneness” Tuanbia by Rev. Sang Uk Cung – Chin World News\nPosted By: thawng January 30, 2019\nJesuh cu Pathian a si lo Pathian fa a si. Pathian nakin a niam deuh i Vanmi nakin a sang deuh timi zumhnak phunphun a tam ngai. Micheu khat le bang nih cun Jesuh hi vancungmi nakin a niam deuh an ti (Hebru 2:9). Cucaah elnak phunphun kan tong. Pathian le Jesuh kong ah zumhning phun tampi elnak lakah phun 3 langhter ka duh.\nJesus cu Pathian nakin a niam deuh ti zummi pawl\nAD 318 lio hrawng, Libya Khrihfabu hruaitu tlangbawipa Arius (256-336AD) nih thawngtha a rak chimmi nih mi zapi lungthin a hlauh. Cucu Jesuh hi Pathian tluk a si lo. Pathian fa a si caah sertu Pathian tluk in thil ti khawhnak a ngei lo tiah a cawnpiaknak a rak chuak. Mi tampi nih an pom ve. Baibal ca chungah cu phun cu a um tak:-\nMatthai 24:36“… cu ni le cu caan cu zeitik ah dah a si lai, ti kha a hohmanh nih an hngal lo; vancung mi zong nih an hngal lo, Fapa zong nih a hngal hlei lo, Pa lawnglawng nih a hngalh”.\nMatthai 26:39, “… Ka Pa, a si khawh ahcun hi hrai hi ka ṭhialpiak ko. Sihmanhsehlaw keimah duhmi cu si hlah seh, nangmah duhmi tu si ko seh,” tiah thla a cam”.\nJohn 5:29, “Cucaah Jesuh nih annih cu a leh hna i, “Biatak kan chimh hna: Fapa nih hin keimah nawl lawngin zeihmanh ka tuahmi a um lo; ka Pa nih a tuahmi ka hmuhmi lawng kha ka tuah hna. Ka Pa nih a tuahmi cu Fapa zong nih ka tuah ve hna”.\nMark 10:18, “Zeicahdah, saya ṭha, na ka ti? Pathian dah ti lo cu a hohmanh a ṭhami an um ṭung lo”.\nJohn 14:28 ah Jesuh nih a chimmi cu, “ …amah cu keimah nakin a ngan deuh”.\nMatthew 27:46, “… Ka Pathian, ka Pathian, zeicahdah na ka kaltak,” ti a si.\n2. Trinity (Thumkomh Pathian) zumhning\nArius cawnpiaknak ruangah Pathian le Jesuh kong zumhning tampi an hung chim cio. Cu ruangah AD 325 ah Khrihfabu hruaitu vialte Nicaea ( a tu ah Iznik, Turkey) khua ah tonnak an rak tuah i zumhnak hrampi an ser. Cucu Naisin zumhnak (Nicaea Creed) an ti. Hi zumhnak ah an langhtermi cu, “Bawipa Jesuh kha kan zumh,… Pathian i Pathian, ceunak i ceunak, Pathian hrimhrim i Pathian, sermi silo in hrinmi, Pa he sining aa khat i, … cun van ah a kai i, Pa orhlei kamah khan a thumi,…etc.” ti a si.\nAD 390 in zultu pawl zumhnak (Apostle’s creed) a hung chuak ve. Hi zumhnak zongah, “ … vancungah a kai i Liannganbik Pa Pathian orhlei kam ah khan a thu…etc.” tiah kan hmuh ve. Hi pahnih hi “Trinity” a pommi hna nih kan zumhnak hram a si.\nThumkomh Pathian langhter tikah (three in Unity) a si. “Pa, Fa le Thiang thlarau” hi Pathian sining pathum an si. “Pa hi Fapa a si lo, Fapa hi Thiang Thlarau a si lo, Thiang Thlarau hi Pa a si fawn lo, an i dang” nain Pathian an sinak ah aa khat ti hi dirpimi a si. tahchunhnak ah hman tawnmi cu, “Ti, Tikhu le Thikhal” hi “Ti” a si nain sining pathum (Ti, Tikhu, Tikhal) an ngei i pakhat le pakhat an i khat lo. Mi tampi nih an pom ve. Thumkomh Pathian baibal cherhchan cu:-\nMatthai 28:19b, “Cucaah khuazakip ah va kal u law miphun vialte kha ka zultu ah va ser hna u; Pa le Fapa le Thiang Thlarau min in tipilnak va pe hna u law…”\n1 Korin 8:6, “kannih caah cun Pathian cu pakhat lawnglawng a um i amah cu kan Pa, zeizong vialte Sertu kha a si i kannih hi amah ca i a nungmi kan si; cun Bawipa cu pakhat lawnglawng a um i cucu Jesuh Khrih kha a si i amah thawng cun zeizong vialte kha ser an si i amah thawng cun kannih zong hi kan nung.\nMathai 3:16-17, “Tipilnak a in dih cangka cun Jesuh cu ti chung cun a chuak. Van kha aa hung i Pathian Thlarau cu ṭhuro bantukin a hung zuang i a cung i aa fut kha a hmuh. Cun vancung in aw pakhat a rung thang i, “Amah hi ka dawtmi ka Fapa a si, Amah cungah hin ka lung a tling,” tiah a ti.\nOneness (Pathian Pakhat, sining Pathum) zumhning\nOneness cawnpiaknak a thawktu hi Topeka, Kansas, khuami American thawngtha chimthiampa, Charles Parham (1873-1929) hi a si tiah ruah a si. 1916 hin cun mitampi nih an van cohlan cang. 1945 hin Khrihfabu in a hung dir i Oneness cawnpiaknak hi fakpiin an aupi. Oneness nih Trinity an pom khawh lonak a ruang bik cu Pathian pakhat kan ti nain vancung khua kan phak tikah, “Pa orhlei kam ah Jesuh a thu lai” (Mark 16:19, Rom 8:34,Efesa 1:20, Lamkaltu 7:55…) ti hi a si.\nOneness a zummi cawnpiak ning cu, “Jesuh cu Pathian a si. Baibal tha tein kan zoh tikah Pathian kan hngalhnak dingah sining Pathum (Pa,Fa, Thiang Thlarau in aa langh. Profet Isaiah nih a chim bangin, “…Amah cu kan uktu bawi a si lai. Amah cu khuaruah har Fimchimtu, A thawngmi Pathian, zungzal hmunmi Pa, Daihnak Bawi, ti a si lai (Isaiah 9:6)” a rak phuan bantuk in Jesuh hrimhrim nih, “Ka Pa le keimah cu pakhat kan si (John 10:30)” a ti. Cun Jesuh nih biatak kan chimh hna: Abraham hlan ah ka um cang,” (John 8:58). A ti hoi. Cun biathlam 1:8 ahcun, “Lianngan bik Bawipa Pathian nih cun,”Keimah cu Alfa le Omega ka si,” a ti, cu Pathian a um liomi le a um cangmi le a um laimi cu, zeizong vialte siangpahrang Bawipa a si.” tiah kan hmuh. Cucaah Pathian cu pakhat a si nain sining pathum (Three in one) in aa langh. Vancung ah “Jesuh” lawng kan ton lai ti hi a si.\nOneness cawnpiaknak he dirhmun ai lo ngaimi pakhat cu Carthage khuami pa, Tertullian (C.155- C.240AD) hi a si. Hi pa hi “Trinity” ruahnak thawktu pa ti zong an ti. Tertullian nih, “Pa, Fapa le Thiang Thlarau” a langhter ning cu, “Vawlei tuanbia hi phun thum in a then (Pa chan, fapa chan, le Thiang Thlarau chan). Pa chan (Biakam hlun) hi Pa chan a ti. Fapa Jesuh Khrih nun lio hi Fapa chan a ti. Cun Petecost ni thok in a tu tiang hi thlarau chan a ti. Pathian pakhat hi minung nih kan hngalh khawhnak dingah sining pathum in aa langh, Pathian cu Pa khat lawnglawng asi” a ti.( Ref: Sinclair B.Ferguson. etc, New Dictionary of Theology(Illinois: Inter-Varsity Press,1988), P. 692).\nChan aa thleng, khrihfabu tuanbia zoh tikah Pathian kan zumhning tampi aa tleng ve. A cunglei i Jesuh cu Pathian nakin a niam deuh timi baibal cacang vialte le Matthai 24:36“… cu ni le cu caan cu zeitik ah dah a si lai,… Fapa zong nih a hngal hlei lo, Pa lawnglawng nih a hngalh” timi hi a hman taktak tiah kan pom ahcun “Jesuh hi Pathian” a tluk lo. Panakin a niam deuh timi a langhter an ti. Asinain hi Jesuh bia cu “Fa” sinak in a langhtermi biatu a si. Jesuh cu Pathian kha minung sining in aa langh caah minung bia bantuk in a chimmi bia a si. A taktak ahcun Jesuh cu Pathian a sinak tampi baibal cacang dang ah a um ve thiamthiam. ‘Pa, Fa, Thiang Thlarau” kan zumhning (Doctrine) aa dang caah kan rak i then bia a si.\nPaul nih Efesa 4:5 ahcun, “ Bawipa pakhat lawng a um, zumhnak pakhat lawng a um, tipil pakhat lawng a um; Pathian cu pakhat lawng a si i amah cu mi vialte Pa, zeizong vial te Bawi, zeizong vialte chungah rian a tuan i zeizong vialte chungah a ummi a si” tiah kan hmuh. Khrihfa tuanbia relthan tikah baibal mah pumpak le mah khrihfabu zumhning le cawnpiak ning (Doctince) hi “Khamhnak” ah an rak ruah. Cucaah Bu pakhat an doctrine rak i soiselnak nih Khrihfami pakhat le pakhat i thahnak (lainawn) le thisen luannak fakpi an rak tong. Mah zumhning dohtu le soiseltu thah (lainawn) kha pianthar ngai le zumhnak hman taktak ah ruah a rak si. Cucu Khrihfabu tuanbia a chiattertu bik lio can a si.\nVawlei cung Khrihfabu tuanbia zoh tikah AD 1962 in a tu chan tiangah midang zumhning le pomning theithiam chan a hung si cang. Chanthar baibal fimthiammi nih cun kan zumhning dannak tampi chung in Jesuh ah pumkhat kan si (Unity in diversity) ti hi an cohlan cang. Zumhning pakhat siter (Uniformity) tu hi cu an kal tak thluahmah. Phun dang in chim ahcun Jesuh a zumtu vialte hi Jesuh Khrih ah pumkhat kan si ti a cohlangmi (Inclusivism) hi an karh. Jesuh kan zumhning ah kanmah pumpak Khrihfabu zumhning hi a hman bik i midang Bu zumhning hi a palh ti a zumhmi (Exclusivism) tu hi cu an zor.\nKan “khamhnak” ding caah a biapi bik hi,“zumhning (Doctrine)” siloin “Jesuh kha a ka khamhtu le ka Bawipa a si ti “zumh le cohlan” tu hi a si. “ Jesuh a zummi poah nih zungzal nunnak an ngei lai”. (John 3:16b).\nThiang Thlarau nih a reltu vilate fiannak in pe ko hna seh!. Amen.


1Chanrelnak 1 (1 Chronicles 1)\nChanrelnak Cauk Pakhatnak le Pahnihnak hi Samuel cauk hna le Siangpahrang cauk hna chung i chim ciami chim ṭhannak bik kha a si ko, asinain zohning phun dang deuh in chim ṭhan an si. Chanrelnak cauk chung i Israel siangpahrang hna tuanbia an ṭial tik hna ah hin tinhmi pahnih a um:\n1. Israel le Judah Pennak cu rawk cang ko hna hmanh seh law, Pathian nih cun bia a kamhmi hna kha a zulh ṭhiamṭhiam ko i cu tlinternak caah cun Judah ram chung i a ummi kha a hman hna lai. Cu bantukin a si lai ti ruahchannak caah cun a ṭialtu nih hin David kong le Solomon kong le Jehoshafat le Hezekiah le Josiah nih remh ṭhannak an tuahnak kong kha cherhchan ah a hman hna.\n2. Jerusalem Biakinn ah zeitindah Pathian biaknak aa thawk ti kha a si. Cu biaknak ah rian a ṭuantu hna tlangbawi hna le Levi mi hna rian an i phawtning kha a si bik. Biakinn a hram a thawktu cu David a si i a satu cu Solomon a si.\nHringsortu pupa hna 1.1—9.44\nSaul thihnak 10.1-14\nDavid pennak 11.1—29.30\na. Harnak a tonmi le teinak 11.1—22.1\nb. Biakinn sak timhtuahnak 22.2—29.30\n1Adam, Seth, Enosh, 2Kenan, Mahalalel Jared, 3Enok, Methuselah, Lamek, 4Noah, Shem, Ham le Jafeth.\nNoah Shem, Ham Tefa Hna\n5Jafeth fapa hna: Gomer, Magog, Madai, Javan, Tubal, Meshek le Tiras. 6Gomer fapa hna: Ashkenaz, Rifath, le Togarmah. 7Javan fapa hna: Elishah, Tarshish, Kittim le Rodanim.\n8Ham fapa hna: Kush, Izipt, Put le Kanaan. 9Kush fapa hna: Seba, Havilah, Sabtah, Raamah, le Sabteka. Raamah fapa hna: Sheba le Dedan. 10Kush cu Nimrod pa kha a si; amah cu vawlei cungah miṭhawng si hram aa thawk.\n11Izipt cu Lud, Anam, Lehab, Naftuh, 12Pathrus, Kasluh (Filistin mi chuahkehnak) le Kaftor mi hna pa a si.\n13Kanaan cu a hrin hmasa bik Sidon le Heth, 14le Jebus mi hna le Amor mi hna le Girgash mi hna le 15Hiv mi hna le Arki mi hna le Sin mi hna le 16Arvad mi hna le Zemari mi hna le Hamath mi hna pa a si.\n17Shem fapa hna: Elam, Asshur, Arpakshad, Lud, Aram, Uz, Hul, Gether le Meshek. 18Arpakshad cu Shelah pa a si i Shelah cu Eber pa a si. 19Eber nih cun fapa pahnih a hrin hna: pakhat min cu Peleg a si (zeitintiah amah chan ah vawleicung mi kha an i ṭhen), cun a unau min cu Joktan a si. 20Joktan cu Almodad, Shelef, Hazarmaveth, Jerah, 21Hadoram, Uzal, Diklah, 22Ebal, Abimael, Sheba, 23Ofir, Havilah le Jobab pa a si, mah hna vialte hi Joktan fapa an si.\n24Shem in Abraham tiang: Shem, Arpakshad, Shelah; 25Eber, Peleg, Re-u, 26Serug, Nahor, Terah le 27Abram (mah cucu Abraham a si).\nIshmael le Keturah Tefa Hna\n(Gen 25.1-6, 12-18)\n28Abraham fapa hna: Isak le Ishmael. 29Mah hihi an ciruang an si: Ishmael fater cu Nebaioth; cun Kedar, Adbeel, Mibsam, 30Mishma, Dumah, Massa, Hadad, Tema, 31Jetur, Nafish le Kedemah. Mah hna hi Ishmael fapa an si. 32Abraham nuchun Keturah fapa hna: amah nih cun Zimran, Jokshan, Medan, Midian, Ishbak le Shuah a hrin hna. Jokshan fapa hna: Sheba le Dedan. 33Midian fapa hna: Ephah, Efer, Hanok, Abida le Eldaah. Mah vialte hi Keturah hrinthlak an si.\nEsau Tefa Hna\n34Abraham cu Isak pa a si. Isak fapa hna cu: Esau le Israel. 35Esau fapa hna: Elifaz, Reuel, Jeush, Jalam le Korah. 36Elifaz fapa hna: Teman, Omar, Zefi, Gatam, Kenaz, Timna le Amalek. 37Reuel fapa hna: Nahath, Zerah, Shammah le Mizzah.\n38Seir fapa hna: Lotan, Shobal, Zibeon, Anah, Dishon, Ezer le Dishan. 39Lotan fapa hna: Hori le Homam; cun Lotan far cu Timna a si. 40Shobal fapa hna: Alian, Manahath, Ebal, Shefi le Onam. Zibeon fapa hna: Aiah le Anah. 41Anah fapa hna: Dishon. Dishon fapa hna: Hamran, Eshban, Ithran le Kheran. 42Ezer fapa hna: Bilhan, Zaavan le Jaakan. Dishan fapa hna: Uz le Aran.\n43Israel mi hna cungah siangpahrang ahohmanh an um hlanah mah hna hi Edom ram a rak pengtu siangpahrang cu an si: Beor fapa Bela, amah a khua min cu Dinhabah a si. 44Bela a thih tikah, Bozrah khuami Zerah i a fapa Jobab cu amah hmun ah khan a hung bawi. 45Jobab cu a thih tikah, Teman mi hna ram mi Husham kha amah hmun ah cun a hung bawi. 46Husham kha a thih tikah, Moab ram chung i Midian mi hna a teitu Bedad i a fapa Hadad kha amah hmun ah cun a hung bawi i a khualipi min cu Avith a si. 47Hadad cu a thih tikah, Masrekah mi Samlah kha amah hmun ah cun a hung bawi. 48Samlah cu a thih tikah, Zufrates tiva kam i a ummi Rehoboth khuami Shaul kha amah hmun ah cun bawi a cang. 49Shaul cu a thih tikah, Akhbor fapa Baalhanan kha amah hmun ah cun a bawi. 50Baalhanan a thih tikah amah hmun ah khan Hadad cu a hung bawi i a khualipi min cu Pai a si i a nupi min cu Mehetabel a si, amah cu Matred fanu a si, Matred cu Mezahab fanu a si. 51Cun Hadad cu a thi.\nEdom bawi hna cu: Timna bawi, Aliah bawi, Jetheth bawi 52Oholibamah bawi, Elah bawi, Pinon bawi, 53Kenaz bawi, Teman bawi, Mibzar bawi, 54Magdiel bawi, le Iram bawi an si; mah hna hi Edom bawi cu an si.


Ramdang In Phaisa Kuatu Ngei Ve Lomi Caah Nun Hi A Har Ko Cang Ee - chinland media\nRamdang in phaisa kuatu a ngei lomi hna chungkhar zeitindah khua kan sak cang ne lai. Lungrethei kan si ko cang ee.\nKan ram cu covid ruang ah khan harsatnak ton hram kan i thawk. NLD cozah lio ah khan cun bawmhnak tete zong a um pah lengmang i ai ning ngai kan rak ti. Sihmanhsehlaw ralhrang nih uknak an lak hnu ah fak tuk in harsatnak kan tong hna.\nKan ram cu raktuknak in a khat cang. Company rian tuan awk zong a um ti lo. Innsak le a dangdang riantuan awk zong a um ti lo. a tulio ahcun phaisa zong i cawi khawh a si fawn ti lo.\nCu ruang ah ramdang in phaisa kuatu a ngei ve lomi chungkhar caah cun khuaci kan mui ko cang ee. Thilman nih le a kai chin lengmang fawn. Zapi zaran nihcun sa cuai hmamh hi cawk khawh a si ti lo. Sa cawk chim loin facang hmanh i kan caw kho tuk ti lo. Ruah ahhin lung a mit ko cang.\nMatupi khua hna ahcun Facang tun khat ah ting khat le a cheu a phan cang ti a si. Cu tluk cun Facang man a kai i thilman a kai cang. Facang hmanh cawk awk a um set lo ee ti a si.\nKan pawng kan kam in meithal thawng le bomb puah thawng nih a kan zelh peng fawn. Zei ti dah kan din lai i zei rawl dah kan ei lai tiin lungrethei in kan um lio ah dam lo hna a van si cun lung hi a dong i vawlei cung nun hmanh zuam lo can hi tampi a um tawn ko.\nRamdang in phaisa kuatu a ngeimi caah cun tlawmpal ai ning deuh ko. Tlawmpal tete an van kuatmi hna nih an hna a ngamter deuh ngai hna. Ramdang in phaisa kuatu a ngei ve lomi caah cun khoika in dah phaisa kan lak ve lai tihi ruah ah ruah khawh asi lo. Do kan cawi hna zong a chamnak an kan ngei ti lai lo ti an phan caah kan tong ti lo.\nA tulio Chin ramkulh dirhmun in ramdang lei in phaisa kuatu ngeih ve lomi caah cun nun hi a har bak ko. Sihmansehlaw Pathian a um ko. A mi fa hna a kan veng zungzaltu Pathian a um ko tiin kan i hnem tawn ee.\nDr. Ngun Cung Lian Kong Hi Na Ruat Bal Maw?


Thawng Tha Thang: Ukraine President hi Judah miphun asi | The Chin Express\n𝗨𝗸𝗿𝗮𝗶𝗻𝗲 𝗣𝗿𝗲𝘀𝗶𝗱𝗲𝗻𝘁, 𝗨𝗸𝗿𝗮𝗶𝗻𝗲 𝗺𝗶𝗽𝗶 𝗹𝗲 𝗺𝗲𝗱𝗶𝗮 𝘄𝗮𝗿\nRussia nih Ukraine a tuknak a nithumnak le a zaanlinak a hung phan.\nNithum chungah an khuapi Kyiv cu Russia nih a lak lai tiah an rak timi cu Ukraine defense force le a ral a ṭha tuk mi Ukraine mipi hrimtlai hna ruangah an la kho rih lo.\nAn ram president Volodymyr Zelenskyy nih himnak le zamnak cu duh loin, Ralkap uniform tu i hruk in an ram a ven. Ral hmun ah social media (media power) hmang in an mipi cu dirṭi ding in thazaang a pek peng rih hna.\nSocial media cu raltuknak (media war) ah hmang in Russia mipi sinah Ral hi a ṭhat lonak le ral nih zeihmanh ṭhathnemnak a ngeih lonak ding cu, president pakhat a sinak in si loin le Ukraine mipi pakhat aiawhnak tu in mipi sinah nawlnak a tuah hna.\nHi minung zawnruahnak in a khatmi speech (humanity concert speech) nih Russia khuapi 54 leng ah diknak ṭanhtu mipi relchawk lo lam cung tiang chuak in an president Putin’ i Ukraine invasion mission pi cu biatak te in an doh.\nAtu hi ca ka ṭial tiang ah Russia mipi duh lonak langhtertu 1700 leng cu tlaih an si tiah CBC news ah report a tuah.\nUkraine ram hi mipi 43.6 million tluk hrawng an si i, Europe ah milu tamcem pa 8 nak an si. President Zelenskyy le Ukraine mipi 43.6 million nih cun social media hi raltuknak pakhat ah hmang in vawlei pi cu bawmh an hal cuahmah.\nAtu zong an ram veng him ding in ramleng lei a phan cangmi hna an rak khrih than thluahmah hna.\nRussia zong nih social media war hmang ve in, Ukraine a tuknak cu anmah Russia, NATO kut in an i ven ve nak a si i, mipi himnak zoh bu in ka tuk lai a ti peng ve.\nRussia nih Ukraine khualipi Kyiv an tuk thluahmah cang nain a zaam duh bak lomi Ukraine President nih ‘Kyiv ah ka um ko, ka zaam lai lo. Kan ram kan ven lai’ tiin social media ah video a tarmi screenshot\nUkraine ram independent i a umnak kum 30 hnuah Russia kut in a him zawkzawk naklai NATO i lut pi cu President Volodymyr Zelenskyy i a chunmang a rak si nain, Russia nih NATO lut kho lo ding in le an ram lakpiak ding in a tuk cuahmah liopi cu a si.\nUkraine hi world war II lio hrim in miral ṭha ram an rak si pinah, Soviet union ah miphun ralṭha cem pakhat hrim an rak si.\nAtu tiang ah Ukraine nih Russia ralkap 2800 tluk ah thah khawh cang hna, raltuknak mawtaw 516, Tank 80, van lawng 10 le helicopter 7 cu an hrawhpiak khawh cang hna.\nUkraine president Zelenskyy hi mino te a si i, zaangfak ngaingai khi a si ko. Amah hi Jews miphun a si pinah a pu hi Hitlar a rak dotu Jews Paral ṭha a rak si ve.\nVawlei ah Dictator pakhat a chuah paoh ah miphun lakah Heros ṭhaṭha an chuak ve tawn ti a si bantukin, atu Ukraine president Volodymyr Zelenskyy zong hi zohchun awktlak hero ṭha taktak pakhat a hung si.\nPresident Zelenskyy nih nitlaklei ram hruaitu hna sin bawmh hal pah in, a hnu hnung bik nan ka hmuh a si men kho tiah a ti hna bantukin, president pa lu hi Russia nih a duh cem mi cu a si tak ko. Thi sual seh law, nitlaklei hruaitu hna an kut an i ṭawl ngam hna maw ti ruah awk a tam ko.\nJews miphun president pakhat a simi President Volodymyr Zelenskyy le Milu million pathum an umnak Kave khuapi (military control center) cu a tluk lo naklai thlacam bawm cio hna u sih law,\nUkraine mipi nih Ṭihnung Russia kut in himnak le teinak hmu hram ko hna seh law Dinnak nih kan ram, Ukraine le vawlei pi ah teinak hmu peng hram ko seh.\nCaṭialtu: 𝗧𝗵𝗮𝘄𝗻𝗴 𝗧𝗵𝗮 𝗧𝗵𝗮𝗻𝗴 (Chin Person of the Year 2021)\n27 Feb 2022 (4:00 am)\nHmasa thawngpangCNDF nih ralhrang Myanmar ralkap 10 a thah hna\nHnu thawngpangVawlei mirumbik Pu Elon Musk nih Russia tukmi Ukraine ah cutuh internet a pek


Atu ram buainak nih pei kan fim le fim lo le biaknak lei ah kan i biatak le tak lo a langhter dih cang – Thechinlandtoday\nAtu ram buainak nih pei kan fim le fim lo le biaknak lei ah kan i biatak le tak lo a langhter dih cang\nadmin December 7, 2021 Leave a Comment on Atu ram buainak nih pei kan fim le fim lo le biaknak lei ah kan i biatak le tak lo a langhter dih cang\nLaimi lakah vawlei lei in siseh, biaknak lei in siseh, khua a ruat kho ngaimi le a fim ngaimi le Khrihfa biaknak lei ah a biatak ngaimi um dawh kan si rua lo hi teh ka ti. Atu ram buainak nih pei kan fim le fim lo le biaknak lei ah kan i biatak le tak lo a langhter dih cang ko hi ka ti. Chin pa ralttha le raldohthiam zong kan tlau dih cang rua hi.\nKan biachimmi le kan thil tuahmi ah thluachuah a um kho ti lo, lam a tluang lo. Thil kan hei hmuh khawhmi le tuak khawhmi hi a rak bi ngai ko rua, a rak thuk rua lo. Keimah ka fimbik kan tinak si lo aw, ka chim duhmi cu nan i fiang ko lai. Chinmi lak ah pasalttha le mifim le khuaruat kho le biaknak lei ah a biatakmi bak kan herh. Chinram le miphun ca bak a ruatmi kan herh.\nThantlang khua thil tonmi kongah Nehemiah le Israel miphun nih Jerusalem khua an saktthan bang in saktthannak ding caah thlacam le Kawl ralkap tthalo pawl kut in luatnak ding caah thlacamnak kan tuah rualrual in kanmah lei kap ah teh kan sualnak i chir in thlacam i Pathian sinah ngaihthiam kan hal ve awk teh a si ve lo maw timi hi ka ruat ttheu tawn. Mah duhnak lei lawng hoih in thlacam ding a si lo. Nitin kan chimsualmi le kan tuah sualmi le kan ruah sualmi kan sualnak vialte zong camchih i ngaihthiam halchih zong a hau ve tiah ka ruah.\nChinram Le Miphun Caah Nunnak Pek In Ral Kan Doh Kan Ti Mi Cu Pengtlang Nih Dolh Dih A Kan Timh Cang →\n← CNA Le CDF Sual Phawt Mi Vialte Hna Ngawl Cang Usih


Dr.Pari Nih Nuta In A Chuak Kho Mi Zawtnak Kong Aa Chimmi Ruah Phu Taktak Asi (Video) – Chin World News Evening\nAugust 31, 2019 Salai Van Theihtlei\nNuta Ngandamnak Caah Tuah Ding Pawl: Nuta chungah zawtnak hrik (infection) a ngeimi nu tampi kan um caah ka chimnak a si. Hi ka channel hi ngandamnak kong lawnglawng a si. Zei politics hmanh ai tel lo. Thlarau politics zong ai tel lo. Holh politics zong ai tel lo.\nMiphun politics zong ai tel lo. Money politics zong ai tel lo. Taksa Damnak a herhmi le damnak a duhmi caah thathnemnak a um hmanh maw ti ruahchannak he ka tuahmi channel a si. A zohtu vialte nih hlawknak nan hmuhnak hnga ruahchannak he. Credit: Dr.Pari\nNuta Ngandamnak Caah Tuah Ding Pawl\nNuta Ngandamnak Caah Tuah Ding Pawl Nuta chungah zawtnak hrik (infection) a ngeimi nu tampi kan um caah ka chimnak a si. Hi ka channel hi ngandamnak kong lawnglawng a si. Zei politics hmanh ai tel lo. Thlarau politics zong ai tel lo. Holh politics zong ai tel lo. Miphun politics zong ai tel lo. Money politics zong ai tel lo. Taksa Damnak a herhmi le damnak a duhmi caah thathnemnak a um hmanh maw ti ruahchannak he ka tuahmi channel a si. A zohtu vialte nih hlawknak nan hmuhnak hnga ruahchannak he…\nPosted by Dr. Pari on Thursday, 29 August 2019\nHihi rak rel chih law thazaang rak la chih ve. Habakkuk nun in thazaang rak la ve.\nRuahchannak Hna A Dongh Tik Ah: Theipi kung cu par loin, Mitsur ruang zongah a thei um hmanh hlah seh, Oliv thing cu tlai loin Lo zongah tirawl zeihmanh chuak loin um hmanh seh, Kawm chung satil run kha um loin Satil inn ah satil kha um hmanh hna hlah seh law, Bawipa ah cun kaa lawm thiamthiam ko lai i, a ka khamhtu Pathian cu ka lawmh thiamthiam ko lai [ Habakkuk 3:17-18]\nProphet Habakkuk nih ruahchannak hna an dongh tikah zeidah ka tuah awk a si timi a hngalh. A cunglei a tial mi kan zoh tikah,ngaihchiatnak le sunghnak le rawhralhnak zeitlukin dah a intuar timi a langhter. Zeihmanh a ngei lo. Hawikom zong a ngei ti hna lo. Cu bantuk caan lio ah Habakkuk nih zeidah a tuah?\nHabakkuk nih a tuah mi thil cu aa dawh tuk hringhran. A nunnak nih zeibantuk thil sining hmanh tong seh, Bawipa sinah lawmhnak tu in caan hman aa thim. Habakkuk nih a theih mi cu,”Bawipa Pathian cu a ton mi harnak thil vialte nakin a ngan deuh mi Pathian a si”timi hi a si. Bawipa nih hi ka sining le ka dirhmun in chuahnak lam, luatnak lam a ngeih cang ko timi a hngalh. Habakkuk nih a zoh mi cu a harnak kha si loin, a harnak pinlei ah Pathian nih zeidah a tuah khawh timi kha a si.\nNihin zongah Habakkuk tuahsernak hi i zohchun hna usih. Thil dik lo hna na sinah an phak tikah- Bawipa cu lawm ko. Na intuarnak a fah ruangah siloin Bawipa nih luatnak lam a hngalh caah lawm ko. Thil sining hna cungah ruahchannak a um ti lo tikah – Bawipa cu thangthat ko. Zeicatiah Bawipa nih cu a sunglawi deuh mi thil thar an pek lai caah a si.\nKan ton mi thil vialte cungah a phichuak a hngaltu cu Bawipa kan Pathian a si. Nihin kan dirhmun zeibantuk hmanh si ai kun. Bawipa cu lawm ko usih. Harnak nih a kan kulh dih zongah a min cu hlorh ko usih. Zeicatiah Bawipa nih kan caah thil tha a timh zungzal timi a hngalh mi zumtu kan si. Kan Ruahchannak An Dongh Tikah :- Bawipa cu thangthat usih! Rinpipost\nNu Pawl Nih Nan Theih Hrimhrim Asi Bawli He Zaan Ih Tih A Nung Tuk Hringhran


Zeitluk In Dah Bawpa He Nan I Naih. – Chin World News Evening\nZeitluk In Dah Bawpa He Nan I Naih. Jame 4:8 Pathian cu naih u law an naih ve hna lai. Pathian nih a kan kamh mi cu nan ka naih deuh ahcun kan naih deuh ve hna lai ti a si. Thil pakhat that kan zoh tikah kan naih deuhdeuh ahcun fiang deuhdeuh in kan hmu. Nihin kan nunnak zongah Bawipa nih a kan duhpiak mi pakhat cu Amah Pathian a sining fiang deuhdeuh in kan hmuh khawh ding hi a si. A hlan kum 5 kan nunnak le nihin kan nunnak cuaithlai tikah Bawipa kan i fiandeuh lo ahcun asiloah Bawipa kan hmuh ning le Bawipa he kan i pehtlaih ning a thlen hlei lo ahcun Bawipa he a naih niam mi nun kan ngei lo tinak a si ko lai.\nBawipa kan i naih khawh lo cu Bawipa he kan pehtlaihnak ah a kan thentu thil an um caah a si. Bawipa he a kan thentu sualnak cu kaltak in ngaichihnak he Amah Bawipa lei ah i mer in kan panh a herh. Cun Amah Bawipa nih a kan tuahpiak mi zalam cungah kal in Bawipa he i naih chinchin ding in Bawipa lei ahcun kan kal a herh.\nCuticun toidor nun he Bawipa sinah kan panh tikah Bawipa nih a kan kamh bantukin a kan naih deuh ve. Minung hmanh pakhat le khat lungthiang tein le naihniam tein kan i komh tikah kan sining kan i thei. Kan i nuam. Bawipa cu Kan thinlung le kan nunnak in kan kawl tikah Bawipa cu kan nunnak le kan thinlung chungah aa puang zungzal ve.\nNihin Bible relnak in Bawipa he naihniam tein khuasam khawh a si. Nitin thlacamnak in Bawipa he naihniam tein nun khawh a si. A biakamnak cungah zumhnak he Amah cu panh usih law kan thinlung innka cu ong ko usih a kan pek mi thluachuahnak le a thatnak vialte ruangah Amah cu thangthat ko usih.\nAtu kan umnak hmun te ah Bawi Pathian he naihniam tein kan um kho ko. Bawipa nih kan i naih deuh lai tiah Everest tlang ah kan kai a herh lo. Victoria tlang ah kan kai a herh lai lo. Atu kan um hmun tein Bawipa he naihniam tein kan um kho ko. Nan nunnak cu Bawipa nih a thatnak he khahter zungzal ko seh. Rinpipost


THAWNGPANG ACHUAK HOI CANG. BIDEN NIH APHUAN DIAM KO – The Chinlung Post\nNovember 7, 2020 admin World News 0\nTutan i Thimnak hi Kanmah nih kan Tei lai, Biden nih Chimchungnak a Tuah Cang. TV networks pawl nih buancotu, tiin an ka thanh rih lem lo nain, Trump hi ka lonh chin lengmang cang caah, US Presidency cu keimah ta a si ko cang lai, tiah Biden nih a chim. Vote a zat nih a kan fenh cang ko…a fiang cang, i hnangampi tlak tuanbia a si ko cang. Hi zuamnak hi kanmah nih kan tei hrimhrim lai. White House luut dingin keimah le ka hawinu Harris nih experts pawl zong kan ton cang hna, tiin Biden nih a chim.\n2000 hnu ah a tutan tlukin buan a comi mizei a si, ti thei lo in American mipi nih dide an hngah a saubik a si lai. Election Day ah mipi ton a ngamh lo in Covid nih mitampi cu a chiatchuah dih fawn. Vote relding hi a thong a sang in a taan rih caah, faaktuk i president i cuhnak zeitik a dongh te lai ai hliah rih lo. Biden a tanhtu pawl cu Philadelphia lampi ah khuang an cawi hna lio ah, Trump a tanhtu pawl cu Phoenix le Detroit ah meithal i ken in an i, tette thitha an langhter kho lo nain, “Tutan election hi fir a tong” ti bakin an au ve hna.\nSaturday ah khin “Stop the Steal” (Firnak hi kham cang u) timi tlangtaar i ken in Trump tanhtu tampi vah an i tim. Biden cu a khua Delaware ah timhciamnaam tein teinak puai tuah i biachim ai tim cang ko nain, TV networks le a dang election thawngthanhtu pawl nih “na tei cang” tiin an thanhmi a um rih lo caah, duh ningin bia a chim than lo. Trump caah cun lam a har chinchin cang.\nBiachahnak a tuah kho tu state 4 (Pen., Geo., Ari., le Nevada) ah Biden nih a chawhkanh ciahmah cang caah, Trump cu Friday ah khan cun White House ah a muithlaam a leng ti lo. Vote 147 million chungin Trump hi 4.1 million tlukin ka lonhnak a ruang cu, kan mipi nih hin pulrai tawlrel dingin siseh, vava a tum cangmi kan economy chanhchuah dingin siseh, climate change le systemic racism (ciamnaamtein kalpimi miphunthleidannak) hi tawlrelter an ka duh caah a si, tiah Biden nih a chim.\nKan ram hi i funtom cang seh, pehzul in i thentheek ti sawhhlah seh, ti an duh caah a si, tiin Biden nih a chim. Saturday ah khin American mipi sinah biachimnak ngeih than khawh kai zuam lai, tiin a chim. Trump i a Republican a hawile pawl nih tutan i thimnak a phichuak kongah tazacuainak tuah dingin $60 million bak fund an chuahpi cang. Hrihhram um theng lo in lihpuhnak an tuahmi kalpi dingin Trump cu a lung a thawng peng ko rih.\nAsinain, tazacuainak tuah a timhmi hi thitha in tawlrel zong a si lo, tiin amah a minung lila nih an chim. Nihin tiangah cun zei biaceihzung hmanh ah an hlawh a tling ruam rih lo. Edison Research nih an chim ningah, vote an relnak ni 5 chung i Electoral College vote in Biden nih Trump hi 253 a lonh cang caah, hihi teinak a hmuh lainak biachattu a si ko cang, ti a si. Electoral vote 20 ai ngeihmi Pennsylvania ah buan a co thai ah cun, President si khawhnak dingh a herhmi 270 electoral vote hi zangdam tein a hmuh cang lai i, Politics i kum 50 deng tiang a tlonlen hnu ah president dirhmun a phan kho lai.\nCu ti a si lo zongah, a dang a taangmi state 3 ah buan a co ah cun, teinak a hmu thiamthiam ding khi a si. Pennsylvania bangin, a dang a tangmi state pawl nih Friday in cu vote rel an lim cio te lai. A tomtom in a phaan mi mail-in ballots cu officails pawl nih an vun rel i, Friday zingka ah khan cun Nevada le Arizona ah cun tlawmte lawngin Trump hi a lonh. Pennsylvania le Georgia tu ah cun Trump a lonh ning a faak ngai.\nArizona ah hin vote a lutmi hi 97% tiang a si cang i, Biden nih 29,861 tluk in Trump hi a hleih i, Nevada ah cun vote a lutmi hi 93% tiang a si cang i, Biden nih 22,657 tluk in Trump hi a hleih. Georgia ah cun vote a lutmi hi 99% tiang a si cang i, Biden nih 4,289 in Trump hi a hleih i, Pennsylvania ah cun vote a lutmi hi 96% a si cang i, Biden nih 27,130 in Trump hi a hleih.\nVote rel mak dingin Trump nih a au len mi hi san a tlai hlei lai lo, tiah Biden nih a chim. Mipi pawl, nan vote hi rel a si ko lai. Aho pa nih khamh an timh zongah zeiah ka rel lo. Kham dingin ka onh hna lai lo,” tiin Biden nih a chim. Trump a campaign tuahtu pawl nih tazacuainak a phunphun an chuahpi cang bangin, a tutiang ko rih ah cun Trump hi a sungh a khaan ruam rih lo.\nAsinain, cu ti tazacuainak nih cun tutan election a phichuak hi a thleng kho hlei lai kan zumh lo, tiah legal experts pawl nih an chim. Ningcanglo piin President office tinco hi Biden nih ai timh hrimhrim awk a si lo. Cu bantuk tuah cu kei zong ka thiam ve ko teh. Legal (upadi) ningtein cawlcanghnak kan thok cang,” tiah Twitter ah Trump nih a tial.Tazacuainak dingah, tiin Republican nih phaisa an chuahpimi hi $60 million hrawng a si.\nAsinain, hnarcheu hi cu an campaign leiba chamhnak ah chiah piak dawhdang an si. Tazacuainak an kalpi ning hi a buaibaituk, thate zongin an tawlrel lo, tiah Trump adviser nih a chim. Hi tazacuainak nih hin Trump buan a coter lai, ti cu zumh awk a har ngai, tiah Republican official pakhat nih a chim.Tutan i thimnak hi a dih ko cang. A dih cang, tiin a hmu fiang kho lo tu cu amah Donald Trump lawnglawng hi a si cang,” tiah cu official nih cun a chim. Amin bel langhter a duh lo.\nTrump nih heh ti i tan a laak lio ah cun, White House chief of staff Mark Meadows cu Covid-19 nih a tlunh ve hoi. Anih zong hi mask hruk huaha lo in Trump pawng lawngah ai zel pengmi a si. (Biden nih Arizona i Trump a hleihmi hi a karh lei a panh lo, tiin langhter dingah paragraph 7 hi remh a si.).WILMINGTON, Del./WASHINGTON (Reuters). Catialtu: Chelsea Bawi


Pangpar dum chungah dawhtakin hman athlatu Wa Su Moe U le adarling hna hmanthlak - Khuaruah Har News\nWa Su Moe U le hlasakthiam Phyo Lay hna nihcun duhdawtnak thinlung an izulhkhalhnak zong kumli tiang asive cang. An pahnih hnacu pakhat le pakhat karlakah duhdawtnak par nih par achuahmi zong cuailei apanh kholo lawnsiloin akarhchin lengmang hlah maw tiawk in asikho.\nWa Su le adarling pa hna nihcun Anuhpingia rian an tuannak nihcun mitampi mit alawmhter pinah athar peng an tuah khawh ruangah hin thangthat an tawng ngai ngai. Phyo Lay nihcun adawttukmi Wa Shu Moe U mithmai fat lai phanah aduhmi poh atuah piak theu tawn tiah theih asi.\nWa Shu Moe U zong hi adawtu sinah hnauhhnawh athiamtukmi le asifawn tikah adawtu sinah acawlcangh tawn ning duhnung tukmi ruangah hin Phyo Lay zong anuamtuk ti theih asi. Vawlei cung kannun chung ah a nuam cem lio caan cu daling kan vun ngeihka hrawng hrang te khi a si.\nWa Shu Moe U le Phyo Lay hna karlak duhdawtnak lamthluan cuanh tikah cun mitampi hna nih thapek atawngmi an si tiah na cohlang khove maw. Wa Shu le adarling hnacu an hawile hna he hmunkhat teah khual atlawngti lengmangmi zong an si. Tu zongah Washu cu adawtu cungah ahnauhnak alanghter tikah “tlampaltein ka va Ro vetuah lai” tiah atar hi asi.\nKhrihfa kan si i Pastor kan ṭuan ruang ah ramkhel ah kan itel awk si lo timi buainak hi thil thar cu a si hrim lo\nLai Pasal Tțha Pakhat Thih Le Rallokap Thongkhat Thih Hi Kan Nih Caah a fah ning Le Tuar-in Ning Aa Khat\nHakha Post nih an CEO rian in aa dinnak kong/statement an chuahmi kong he pehtlai in Zasang Cinzah catial mi hi rak rel ve\nAfghanistan Ram Thonginn Chung Ah Kahdohnak A Chuak Minung 29 An Thi, Minung 300 Thongtang Mi An Zam


Kawl Ralkap le Ruah Chuk Cho :2020 Kawrlam thimnak ah NLD party nih ceicikcek, landslide in teinak an co – Hakha Cherry\nKawl Ralkap le Ruah Chuk Cho :2020 Kawrlam thimnak ah NLD party nih ceicikcek, landslide in teinak an co nain ralkap nih vote petu min cazin a dik lo ruangah UEC, Hluttaw le Cozah nih fianternak nan tuah lo ahcun nawlngeinak aana kan ting lai lo” tiah chim khawh a si lo” tiah Major General Zaw Min Tun nih tuzing Press Conference ah a chim.\n2010 thimnak lio ah USDP nih a hlankan thimfung in teinak an co. Thimfung an rel i, adang party nih an tei sual ahcun a hlankan thimfung buri tom in an rak chuahpi i teinak an rak coter. Mah lio zongah ralkap nih zeibia hmanh an rak chim lo.\nNLD party nih 1990 thimnak, 2012 By election, 2015 kum thimnak le 2020 thimnak ah landslide, teicikcek in a tei bal cang caah 2020 teinak zong voting fraudd um lo in a tei khawh tukmi a si.\nUSDP nih thimnak ah teinak rak co hna sehlaw atu bantuk in thimfung min cazin kongah buainak a chuapi hrimhrim lai lo. An duhmi party a sungh caah atu bantuk anaa kan ting lai lo tiah kan chim kho lo” an timi hi mipi zei rel lo, thimfung thlatu zei rel lo le mipi thlanglamh a si tiah ka ruah ko.Credit-Salai Lairamthang\nAhdah Kan President Taktak Cu a si. Joe Biden a si.


Good News : Moebe Palik Sakhaan PDF nih an Lak, SAC Ralhrang 4 an Tlaih Hna – Buanchukcho\nGood News : Moebe Palik Sakhaan PDF nih an Lak, SAC Ralhrang 4 an Tlaih Hna\nShan ramkulh le Kaya ramkulh ramri ah a ummi Moebe khua i SAC ralhrang palik sakhaan cu mipi runvengtu ralkap PDF le tlangcungmi hriamtlai bu i bawm in nihin ah an lak i SAC ralhrang 4 a nung in an tlaih hna. Ralhriam pawl zong an lak khawh.\nSAC ralhrang 14 an thi i PDF lei in minung 2 hliamhma an pu hna, tiah thawngpang an chuah. Nizan ah Kaya ramkulh, Di-maw-seo khua i ralhrang security checkpoint pakhat zong PDF le Free Burma Ranger nih an lak i mei in an khangh. The Chin Journal\nthawngpang dang relchap : Falam CDNF Nih Kawl Ralkap 5 An Thah Cawlh Hna.Civil War Chuak Tak Tak Sehlaw Zeitin?\nKalaymyo Lei In Hakha lei Ah A Rak Kai Mi Ralkap Mawtaw 2 CNDF Nih An Kah Hna: Kalaymyo in Hakha lei ah a rak kai mi ralhrang mawtaw pahnih cu Falam peng Hlanzawl khua pawng ah CNO/CNDF nih an rak bawh hna caah I kah dohnak fak piin a chuak. Bomb thawng le meithal kah thawng a dai rih lo. CNDF lei in Salai Cung Nawl Piang kum 28 nih ram caah a nunnak pek tiah CBN nih a tarlangh.\nHi kahdohnak ah Chin World nih a thimi an um le um lo theih a si rih lo tiah a tarlangh nain khatlei in biathlam a lengmi cu SAC hriamtlai lei in minung 5 an thi ti si. Mi pakhat nih “Hakhal kal ding uico ralkap hna motor an rak kham hna ih, ralkap lei minung pa 5 an thi ih Falamm ralkap CNDF in Salai Cungte a thi” tiah comment box ah a tial hi a si. Nain thawngfian a si rih lo.\nRampumpi Kahdohnak Zualhma Sehlaw Hi Hnu Hmailei Chin Ramkulh Ah A Chuak Kho Ding Mi (By William HC): Kawlram buai hi sau a rau/awh te lai an ti cio,ramchung ral atho kho tihi 75% nih an zumh caah ramchung ral athawh taktak ahcun Kankaw le Kalaymyo lei kan eidin laknak lampi khi acat,a rawk dih te lai, ramchung ral(civil war) nih mangttam hi a ken tel cia mi si.\nKankaw le Kalaymyo kar kan eidin laknak cu ralkap nih a chah buk te lai,a ruang cu Tlangcung mipi thih kha arte thih tluk hmanhah arel lo tu an si pinah CNF/A le CDF hi ei awk nei hna hlah seh timi ruah chih in lam an chah, block te ding khi a si.\nChin states peng 9 lakah peng 7 tluk hi Mizoram he aa naih le ramri kan si hna, mahti kawl lei kan eidin laknak lampi hna a cah,pih tikah ttamhnem kan eidin kawlnak lam umchun cu kan unau Mizoram lawng a si cang. CNF/A le CDF an tthawn,cah ahcun Mizoram he kan ramri vialte an control khawh dih lai caah fawite in Mizoram ah eidin kan zal kho hnga.\nCNF/A le CDF nih Mizoram he kan ramri an control khawh lo,Ralkap nih an control sual ahcun kan ttamhnem eidin zalhnak ding Mizoram ah kan lutchuak kho ti lai lo i eilo dinglo hrim in tampi kan thi te kho. Cucaah Chin ralkap le Chin mipi kilvengtu ralkap hna hi kan tthawnter le cah ter lo ahcun a tuar ingtu ding cu Chin mipi tthiam kan si ko lai. Credit: William HC\nNote: Mah hi asi hrimhrim lai tiah ka timi siloin a chuak kho tiah keimah pumpak cuanh ning a si.CNA/ CDF kan tthawnter hrimhrim aherh timi chungin pakhat te ka hun thimmi asi.\nR.I.P : COVID-19 in Chinmi 2 an Nunnak a Liam Than\nThantlang SAC Ralbawi nih Voi 2 na Kan Kah Cang tiah TBC Mino Sin ah Chim


Baibal Tuanbia: Daniel Chindeih Thong Chung Ah - Jehovah Tehte Hna Web Site\nAW, AW! Daniel cu harnak nganpi a phanmi a lo. Asinain chindeih nihcun amah cu harnak an pe lo! Zeicah ti nan hngal maw? Hi chindeih hna sin ah hin Daniel cu aho nih dah a thlak? Zoh hmanh u sih.\nAtu i Babilon siangpahrang cu Darius an ti mi pa a si. Daniel cu a fim i zangfahnak a ngeih caah Daniel kha a dawt ngaingai. Darius nih Daniel cu a pennak chung i bawi ngan bik ah a thim. Cucaah ram chung i midang nih Daniel cu an nahchuah i, hi bang in an tuahmi a si.\nDarius sin ah an kal i: ‘Maw siangpahrang, nangmah siangpahrang sin ah dah ti lo in cun ahohmanh nih zei pathian le aho minung sin hmanh ah ni 30 chung thla cam hna hlah seh tiah nawlbia pakhat na chuah awk ah kan hna a tla dih. A zul lo mi paoh cu chindeih thong chung ah thlak si seh,’ tiah an chimh. Hi mi hna nih zeicahdah hi nawlbia tuah an duh ti kha Darius nih a hngal lo. Sihmanhsehlaw a ṭhami ruahnak a si tiah a ruah i, nawlbia cu a ṭial i a fehter. Nawlbia cu let khawh a si ti lo.\nDaniel nih khi nawlbia kong a theih tik ah, inn ah a ṭin i, a tuah tawn bang in thla cu a cam. Khi mi ṭhalo hna nihcun Daniel nih Jehovah sin thlacam cu a ngol lai lo ti an hngalh ko. Daniel hloh awk an ruahnak cu a tling cang lai tiah an ruah caah an i lawm ngaingai.\nHi mi hna nih cu nawlbia cu zeicahdah tuah an duh ti kha Siangpahrang Darius nih a hngalh tik ah a ngaih a chia ngaingai. Sihmanhsehlaw nawlbia cu a thleng ṭhan kho ti lo. Cucaah Daniel kha chindeih thong chung thlak awk nawl a pek hna. Asinain siangpahrang nih Daniel cu: ‘A rian na ṭuan zungzal mi na Pathian nih an khamh ko lai tiah kaa ruahchan,’ tiah a ti.\nDarius cu a awlok a chawng tuk i cu zan cu aa hngilh kho lo. A thai zing cu chindeih thong lei cu a va tli. Amah cu khika khin nan hmuh khawh. ‘Daniel, a nung mi Pathian salpa! A rian na ṭuan mi Pathian nih chindeih hna sin khan an khamh kho maw?’ tiah a auh.\n‘Pathian nih a vancungmi kha a run thlah i chindeih an ka kha a phih hna caah harnak zeihmanh an ka pe lo,’ tiah Daniel nih a hun leh.\nCutikah siangpahrang cu aa lawm ngaingai. Daniel cu khor chung in chuah u tiah nawl a pek hna. Cu hnu ah Daniel hloh a rak tim mi miṭhalo hna kha chindeih thong chung ah a thlakter hna. A ṭuang hmanh an phak hlan ah chindeih nihcun an zuanhnawh hna i an ruh vialte zong an khai dih hna.\nCuhnu ah Siangpahrang Darius nih a pennak chung i mi vialte sin ah: ‘Mikip nih Daniel a Pathian cu upat ko hna seh tiah nawl ka pek. Daniel a Pathian nihcun khuaruahharnak nganpipi a tuah khawh. Daniel zong kha chindeih hna einak in a khamh cang,’ tiah ca a kuat hna.\nDarius cu ahodah a si i Daniel kha zeitindah a hmuh?\nNahchuahnak a ngeimi cheukhat hna nih Darius kha zeidah an tuahter?\nDaniel nih nawlbia thar an chuahmi kong a theih tikah zeidah a tuah?\nZeicah Darius cu a awlok a chawntuk i aa hngilh khawh lo, a thai zing ah zeidah a tuah?\nDaniel nih Darius kha zeitindah a leh?\nDaniel thah aa zuam mi miṭhalo pawl kha zeidah an can i Darius nih a pennak chung i mi vialte kha zei ca dah a kuat hna?\nDaniel 6:1-28 rel.\nDaniel a dohtu hna i thil ṭhalo tuah timhnak nih chanthar Jehovah Hngaltu hna an rianṭuannak hrawh awk aa zuammi hna an tuahmi kha zeitindah a kan hngalhter? (Dan. 6:7; Salm 94:20; Isa. 10:1; Rom 8:31)\nNihin Pathian salle nih “ram uktu bawi” an nawlngaihnak kongah Daniel a nawl kha zeitindah an i cawn khawh? (Dan. 6:5, 10; Rom 13:1; Lam. 5:29)\nJehovah a bia “zungzal mi” Daniel i zohchunh awk a nunning kha zeitindah kan i cawn khawh? (Dan. 6:16, 20; Fil. 3:16; Biat. 7:15)


Pu Siang Lian Hmung:Pyidaungsuh Hluttaw Caah Ahcun USDP An Tlin Ah A Ṭha Bik – Chin World News Evening\nJune 29, 2020 June 29, 2020 Salai Van Hmuhning\nSa a umlonak le sa a kaap kho lomi meithal ai kenmi khaanbawh caah khaanhawt cu khuhlupum he tlunnak a si. Nihin kan ram dirhmun hi fiangte in hmuhkhawh le thil umtuning hi cuanh thiam ngaingai a herh. Tlangpar ah a ho nih Ngaleng an tlaih ballo bang Meithal kenlo in Sazuk zong kah khawh a si ve lo. Meithal i ken ve ko hmanh ah Varit kahnak zenkuan nih cun Sazuk cu a that kho bal rua hnga lo.\nCu caah Sazuk kah le a sa ei kan duh ah cun Sazuk a that khotu ding zenkuan i ken in a umnak hmun ah fuh a herh. Mi rampi nih cun kan hngalh tawnlo caah a ruahawk zong kan hngal ve fawn loh. Cun a tuah awk le a chimrel awk zong hngalh a si tawn lo. Cu caah Pu Siang Lian Hmung nih kum hra chung research a tuahmi tampi lakah tawite a chimmi pakhat a um. Hi kong hi fak deuh in lu idomh in ruah lo ahcun kan fianglo kho men. Cu caah na rel tikah faak deuh in ruah le tuak i zuam te.\nA chim mi cu, “Ramkulh (Pyine) hluttaw caah cun mi zei party a poi lo. Dinfel izuam cio tu kha a herh hnga. Pyidaungsuh hluttaw caah tu ahcun USDP tlin ah a ttha bik. A si lo le Kawlram politics a muru tiang a theimi an si ahcun party fami zong a poi lo. NLD khan chung belte ah Sazuk a tlong ti lo. Tlangcung hriamtlai unau rual hna. Khuaivah bang an tha lawng a ba ko rua lai. Ralchan pet kho loin Tihrah/sor lai ah zei can maw dir peng ko in kan um cang. Ram mipi nih kan feipar, mer kan theih hlan cu Sazuk sa phur loin Khuhlu pum te he lawng inn lei tlun dawh in kan um ko cang” tiah Pu Siang Lian Hmung nih a chim.\nKawlram ṭhatnak le Chin ṭhatnak ding caah tiin zei hmanh ruat loin Kawlram Politics kong ah faakpi in a chungpi tiang pil in heh tiah kum 10 chung bak research a tuahtu Thantlang peng in USDP ramkulh candidate Pu Siang Lian Hmung nih a chimmi hi CHIN mipi nih faakpi in kan ruah a herh ngai ngaimi a si.\nMinung cu a theih hngalhnak a tlawm tikah a thil tuahmi ah a palh theo tawn. Cun a theihlo tikah a tuah awk hrimhrim kan hngal tawn lo. Cu bantuk in Kawlram Politics zong hi a chung muru zeidah a si timi CHIN mipi nih kan theih lo ahcun kan thil tuahmi ah kan palh khawh. Siang Lian Hmung


Khuathar Thawngtling nih Senthang pathawng Vanbawihmun a tei kho te hnga maw? | Salai Lungthli Tum\nKhuathar Thawngtling nih Senthang pathawng Vanbawihmun a tei kho te hnga maw?\nPosted on October 16, 2018 by Salai Lungthli Tum in CAPAR // 0 Comments\nTulio Laitlang ah paih thawng bik tiah theihmi cu Hakha Khuathar an si ko, Khuathar pathawng lakah pathawng bik cu 2017 CND Champion Thawng Tling hi a si.\nThawng Tling nih paih champion a pehzulhnak sau pah cang, Khuathar ah cun a tei kho ding an um rih lo. Nain, Senthang peng Sakta khuami pathawng Van Bawi Hmun hi October 27 ah a tei te kho hnga maw?\nVan Bawi Hmun hi Laipa ah cun a ngan bik a si kho, pe 6’2″ bak a sang. Pound 200 leng a rit, US Lai pathawng Runglianceu he an pound ai khat tinak a si. CPC ah caan saupi biatak tein paih a cawng cang i atu cu paih a thiam ning a mak tuk cang, tih lei a nung.\nThawng Tling hi pe 5′ 6″ a sang i pound 156 a rit, Abawi hi pound 40(20kg) leng a rit deuh tinak a si. Thawng Tling caah vangkhen le thachungngerh hman a har tuk cang lai, nain Abawi nih cun Thawngtling cung ah a duhmi paih kuat poah a hman khawh lai.\nVan Bawi Hmun a paihnak:\nAbawi cu Thawngtling nakin a khan sang deuh, a rit i a ngan deuh fawn hlei ah Thawngtling tluk deng in paih a thiam ve cang caah tulio Hakha paih thawng bik Thawng Tling nih paih bual ah a tei kho te hnga maw timi ruah awk ngaingai a si ko.


USA Chinmi tamnak, Siizung ICU ah mizaw an khat dih cang, thawngpang a chia tak tak cang\nUSA thawngpang cu a zual tuk cang, mah bantuk tiang buainak hi cu minung lei cun celh ding a si ti lo, Pathian sin ah fakpi in thlacam long hi kan tuah ding mi le Pathian sin ah i ap lengmang long hi himnak le ivennak tha bik a si cang\nUSA siizungah rian ttuantu Doctors, Nurse le Medical Staff hna cu an ba tuk cang i, an ngamdamnak zong nih a celh ti bak lo.\nNi fatin a zawtmi an kar tluamah i, a thimi zong an tam chin lengmang cang caah Sibawi, Nurse, Medical Staff pawl hna cu an lungrei thei tuk cang\nUSA ah Medical Staff 600 leng cu Covid-19 ruangah an thi cang, US ramchungah minung 150176 leng an thi cang. Tu hi Florida le Texas ah a ceilak in mah zawtnak hi a kar thluamah lio a si.\nFlorida ah siizung 50 leng ah ICU ah umnak hmunhma a um ti lo. Hngakchia kum 17 tang lei minung 31150 leng nih mah zawtnak hi an ngei ve cang\nHngakchia Covid=19 a ngei mi tambik nak country cu Miami le Martin Country hna an si. Mah bantuk in hngakchia tampi nih mah zawtnak ruangah buainak an tawn thluamah ve cang caah ralrin tein um lo cun tih nung chin lengmang cang ko\nCDC nih a langter ning ah cun August ni 15 hlan ah USA ah minung 175000 an thi lai tiah an zum ning an chim. November ah cun minung 200000 leng an thi cang lai tiah an chim. Credit- Raltiang News\nBe the first to comment on "USA Chinmi tamnak, Siizung ICU ah mizaw an khat dih cang, thawngpang a chia tak tak cang"


2016 CCFC Tin Jubilee | Chin Chrisitan Fellowship of Canada\nChin Christian Fellowship of Canada (CCFC) kum (10) tlinnak civui pi cu Kitchener, ON khua ah hlunghlai taktak in tuah ding in timhtuah asi. Canada ramchung ummi CCFC chungtel Khrifa buu (10) pin ah adangdang Khrifa buu sawm chih mi tampi nih telpi ding in timhtuahnak an ngei cio. Kitchener khua ah aummi Chin Khrifa buu pahnih nih an kan tuah piak lai. Atanglei ah an buu min le address tial chih asi. Khual in ra kho mi zapi don hmasa nak hmun cu KCBC biakinn ah asi te lai. Civui tik pumhnak hmun cu LINCOLN CHAPEL ah khin asi lai i mino nih lentecelhnak an tuahnak ding hmun cu Kitchener Soccer Club aumnak Budd Park ah khin asi lai. Asinain chun he zan he pumhnak hmun cu LINCOLN CHAPEL ah asi lai. Caan karlak ah athleng mi aum sual ahcun mah ka cahmai (page) ah hin kan vun remh/chap than te lai.\nJune 30, 2016 (Thursday ) CCFC Palai Phanh Ni\nJuly 1, 2016 (Friday ) Zapi Khual Phanh Ni le CCFC Palai Meeting Ni\nJuly 2, 2016 (Saturday) Civui Pi Ni - Pumhnak voi(3)a um lai.Zan pumh dih bak ah hngakchia Bible rel zuamnak peh colh asi lai.\nJuly 3, 2016 (Sunday) Civui Pi Ni - Pumhnak voi(3) a um lai. Zan pumh dih bak ah CCFC Khrifabu kip Choir sak Zuamnak peh colh asi lai.\nJuly 4, 2016 (Monday) CCFCY (Mino) nih chun cu lentecelh zuamnak in Creekside ah an kan hruai lai i zan cu Lincoln Chapel ah mino service caan hman than asi lai.\nJuly 5, 2016 (Tuesday) CCFCY (Mino) nih chun cu lentecelh zuamnak in Creekside ah an kan hruai lai i zan cu Lincoln Chapel ah mino service caan hman than asi lai.\nJuly 6, 2016 (Wednesday) Zapi Khual Kir Ni ( Departure Day)\nChin Baptist Church (KCBC)\n570 Stirling Ave South\nTel: + 1 (519 ) 742-8008\nChin Christian Church (CCC-KW)\nTel: +1 (519) 342-6496\nCCFC Civui tikah i zuam ding mi Bible cacang thimmi\n1 Kum 6 tang zuam ding mi Efesa 4: 12 -16\n2 Kum 7 – 9 kar zuam ding mi Galati 5: 16 – 26\n3 Kum 10 – 13 kar zuam ding mi John 15: 1 – 17\nTheihternak: Kum 6 tang timi kha kum 7 atlin hlan poh cu kum 6 tang ah pom asi. Cun kum 7-9 kar ah khan kum 9 timi zong kha kum 10 atlin hlan poh cu kum 9 sinak chung ah aum rih caah kum 9 in pom asi lai. Cucaah 10-13 kar ah khan kum 14 atling lomi poh cu kum 13 tang ah pom an si rih ko. Cun Bible rel azuam ding mi kha Khrifabu pakhat ah kum thenning in minung pakhat cio in zuam ter an si lai. Fianternak: kum 6 tang in minung pakhat, kum 7-9 kar in minung pakhat le kum 10-13 kar in minung pakhat asi lai caah Khrifabu pakhat in minung 3 cio zuamter an si lai.\nChoir zuamnak kong he pehtlai in Master Key kha F key si loin C key tu in asi lai.\nCCFC Civui Umkalnak Kong ah..\nCCFC Civui arami nih um kalnak kong, khualtlung kong le nan cam chung aherhmi poh nan hal ding mi hna caah Kitchener Khrifabu pahnih fonh in sermi CCFC Conference Local Organizing Committee upa atang i kan tialmi hna hi an si lai. Cun khual in civui ara dingmi min cazin poh poh kha Pu Thawng Hu sin ah phone silo le email in nan thanh chung dih lai, cu lo ahcun khualtlung phawtnak kong kha local committee nih an nin theih cia hna lo ahcun phawt awk nan tha lai lo.\nCCFC Conference Local Organizing Committee\nPu Cung Lian Bik Chairman 226 220 4670 (cungb_lian@yahoo.ca)\nPu Thang Ci Vice Chairman 519 578 8028\nPu Joseph Biak Lian Secretary 519 721 7303 (jbiakluk@yahoo.ca)\nPu Thawng Hu Assistant Secretary 519 742 5183 ( salaithawnghu@yahoo.com)\nPu Van Tin Lian Treasurer 519 998 7239\nPi Sui Pawng Assistant Treasurer 226 600 3732\nPi Aye Aye Lian 226 978 7200\nPu Tin Ceu Hnin 226 791 1127\nPu Tial Uk 226 606 1228\nPu Peng Mang 226 444 0730\nPu Thawng Mang 226 791 5019\nPu Sui Hmung 226 240 5632\nKhual dongtu ( Transport ) Tuanvo pekmi hna\nPu Tin Ceu Hnin (Cell: 226 791 1127\nPu Lal Pela ( Cell: 519 496 2183\nTv. Van Biak Thawng (Cell: 780 370 0094\nPu Thawng Mang (Cell: 226 444 2520\nHostel Tlun Duh Mi Caah Atang Hi Mah Tein Chonh Ding Asi Lai.\nLaurier University Hostel\nContact Person: Ms. SUSAN MCKENZIE\nTelephone: +1 (519) 884-0710\n1. King Street Residence\n200 King St. N\n2. Spruce Street Residence\n3. King Court\n345 King St. N


Mai Ni Iang Motor In A Pahtu Sagaing Ramthen Biaceih Bawizik Fapa An Tlai Kho Rih Lo - THE CHINLAND POST\nMai Ni Iang Motor In A Pahtu Sagaing Ramthen Biaceih Bawizik Fapa An Tlai Kho Rih Lo\nTCP-Thantlang| 2019 January 5| Sagaing ramthen biaceihbawi zik a fapa San Wa-nah (kum 32) nih Hakha Economic Bank riantuan pakhat a si mi Mai Ni Iang (kum 23) cu 2019 January 3 ah motor in a pah caah a nunnak a liam. Asinain, nihin ni tiang an tlai kho rih lo tiah kan theih.\nThil sining cu 2018 December 31 zan Hakha-Gangaw lam ah Pyidawtha sang um Ni Iang a zung tinlei le San Wa-nah motor a kai cu hmaitonh in an i pah caah pe 100 tluk hlat nak ah Ni Iang cu aa hlonh caah Mai Ni Iang cu a kehlei kut le a Orhlei ke a kiah pin ah a hmai aa khawnning a fak ngaingai. Cu zan lila ah cun Ni Iang cu Mandanlay sii-inn ah an tlikpi colh nain a thluak chung i thi a luh caah 2019 January 3 zan suimilam 8 tluk Mandalay sii-inn ah a nunnak a liam hi a si.\nChin ramkulh upadi bawi Suny Thang Cung nih Sagaing ramthen upadi bawizik cu Kumthar hmang dingin Hakha ah a rak sawm i a fapa he an rat hi a si. Mai Ni Iang a pate Pu Hre Cem nih, “Palek pawl kan inn ah an ra an i pahnak hmanthlak, le thilri dangdang an rak put. Upadi ningin kan tawlrel lai. Nanmah ra in ahmuh (case) nan buaipi a hau lai lo an kan ti. January 4 ah Chin ramkulh upadi bawizik Win Myint Kyaw, Rev. Ngun Thawng Mang le khuanu/pa lei in Pu Ral Kham an ra i Lai phung ning tein a ruak cu kan in fim tawlpiak hna lai an kan ti nain kan duh lo. Chin ramkulh upadi bawizik Win Myint Kyaw nih a thih cang caah ahmuh (case ) poh-mah hi kan thlen lai a ti. Tlaih dingin nawlzong kan pek cang hna’ a ti. Motor mawng tu pa zong mah zan lila ah aa-ma-khan in an luat ter i Monywa ah an tlunter nain a tutiang an tlai rih lo” tiah a chim.\nMai Ni Iang le hawilei pahnih cu Gangaw lam (view point) pawng ah Arsa kio zuar in dawr a tuah pah mi an si. December 31 zan 9:30 tluk dawr an khar hnu inn an tin lei ah a tu bantuk in motor he an in pah cu a si.\n“A hawile pahnih zong fakngai in an i khawng ve” tiah a hmutu hna Esther nih a chim. Mai Ni Iang ruak cu Januaty 5 zinglei ah Hakha an phanh pi tiah kan theih.\nPrevious Kalay Ah Thetse Phor Motor Nih Transformer Seh A Pah Ruang Ah Minung Pakhat A Thi\nNext Mindat Khuachung Ah January 3 Thok In Hriamnam Ken An Khap Cang


SBS Language | COVID-19 Thawngpang: Ramkomh Cozah Nih Khualtlawnnak Raikhamsii Timi Kong Thanhnak An Tuah\nCOVID-19 Thawngpang: Ramkomh Cozah Nih Khualtlawnnak Raikhamsii Timi Kong Thanhnak An Tuah\nTuchun 8 September 2021, Australia ramchung COVID-19 thawngpang thar kan in hrawmh hna.\nNSW ramkulh chung chaklei rilikam ah zawtnak an hmuh\nShpperton dah ti lo cu Victoria khuate pawl hna cu phihkharnak dorh deuh an si cang\nACT ah a ummi tang 12 pawl cu a rannak in raikhamsii i chunh dingin forh an si\nTuchun ramkulh chungah zawtnak 1,480 an hmuh cun pulrai in a nunnak a liam mi pa 9 an si. Pulrai in a nunnak a liam mi an dih lak chungah 7 cu raikhamsii an i chun lo.\nBonny hills cu zawtnak a hun zor ngaingai nain Waterloo, Redfern, le Marrickville hna ah zawtnak a hun karh deuh caah nawlngeitu hna nih ralrinnak an pek hna. A rannak in cuka hmun hna ah a ummi pawl raikhamsii an i chunh zokzok nak lai nawlngeitu nih an forhfial hna.\nRamkulh chungah raikhamsii a chun cang mi hi zatuak 75% an si cang nain, tling tein raikhamsii a chun cang mi hi zatuak 45% lawng an si rih tiah ramkulh hruaitu nih a chim.\nRaikhamsii i chunh dingin siibawi tonnak hika ser khawh a si.\nRamkulh chungah zawtnak an hmu chapmi hi a dihlak ah 221 a si i cuchungah 98 hi atutan rai puanchuah thannak in a chawn chin mi an si hna.\nSeptember ni 9 hnu in Ramkulh chung khuate pawl i phihkharnak tuah mi cu dorh deuh a si cang lai. Shepparton khuapi belte cu phihkharnak bel hun a si rih lai lo. A dang khuate pawl hna ah cun leng chuah khawh nak a ruang panga timi zulhphung kha hloh an si cang lai.\nAstraZeneca raikhamsii ka chun ko lai na ti a si ahcun hmunhma 10,000 leng a lawng. Hika ah i chunh khawhnak hmun pawl zoh khawh a si.\nRamthen chungah zawtnak an hmuh mi cu 20 a si, cuchungah 11 hi naihniam khat le khat a chawn mi an si.\nTang12 sianghngakchia pawl hna cu a rannak in raikhamsii Sept 17 hlan ah i chun dingin forhfial an si. An i chunhnak ding hmun cu AIS Arena COVID-19 mass vaccination clinic ah a si lai i chawnhnak ding phone namber cu 02 5124 7700.\nRaikhamsii i chunnak ding appointment laknak.\nSuimilam 24 chung i Australia ramchung thil cangmi\nRamleng khualtlawng nak caah khawltlawnnak raikhamsii kong cu Ramkomh cozah nih October thla in nunter dingin thawng a thanh. Asinain, Australia ramri cu zeitik an awn lai bel a fiang rih lo.


Breaking News: Top Stories – The Cherry Par\nBreaking News: Top Stories\nBREAKING NEWS: TOP STORIES; January 6 cu a van si cang i electroral college nih ahodah US president ding ah vote an pek timi US Congress nih zohfelnak an ngeih lai i an fehter (certified) cang lai. State kip thimnak results ning in cun Biden nih 306 a hmuh lai i Trump nih 232 a hmuh lai caah Biden hi 46th US President ding ah an fehter telai.\nSinain, zeidah a um kho ti ah cun. Republican Senator minung 11 hrawng nih electoral vote fehter (certification) ding hi cohlan lo (object) an timh. Electroral college results hi a cohlang lomi senator or representative an um ahcun house le senate ah bia alnak (debate) caan an ngei lai i cuhnu ah vote thlak a hau lai.\nMi tam deuh (majority) nih House he Senate he (inn 2 ah) electoral vote hi kan cohlang lo ti i vote an thlak/pek ahcun election result fehter ding (certification) hi kham/overturn khawh a si lai. NAIN, House ah cun pitar nu NANCY PELOSI te party minung an tamdeuh nak inn a si caah electroral college vote result a cohlang lo mi (object) hi an tam deuh lai lo ti a fiang. CUCAAH, Joe Biden hi US President ah fehter a si ko lai.\nA zeipoh si ah Joe Biden le kaa daak nu Kamala Harris nih kum 4 chung cu US hi an uk hau ko lai. Cu chinchap ah Nancy Pelosi le Chuck Summer an van i phua hoi lai i kan US cu “AMEN” si lo in “A WOMEN” ram ah canter te dawh an si. Thlatu campiak ko hna usih. Bible ah pei hruaitu cu Pathian thimmi an si ti a si fam cu. Aho an si poh ah an bia ngaih le zulh a hau ko lai, zumtu cu pei kan si cu. Credit: Vanceuuk Khenglawt\n← Fiang Ko In America Ram Pi Pial Hram Aa Thok Cang


President Win Myint Nih 2020 Thimnak Biacahnak A Tuahmi Cu A Ropui Ko – Lai Lungrawn Post\nAugust 2, 2020 admin Myanmar News\nPresident Win Myint Nih 2020 Thimnak Ah Ningcang Tein Thimnak Tuah khawhnak Ding Caah General Election Commission Pawl Biacahnak A Tuah hna, tiah thawngpang theih a si. A ralaimi 2020 thimnak ah Kawlram chung party kip thimnak mee pe khotu min cazin vialte cu ningcang tein a kalkhawh nakhnga, mizapi vialte thimfung thlak khawh dih ding le ahopaoh nih mah le savo mee thlak sungh lo ding cu Kawlram President U Win Myint nih biacahnak a tuahnak kong cu Yangon ramthen General Election Commission Chairman U Kyi Myint nih a chim.\nPresident U Win Myint nih a ralaimi 2020 thimnak General Election ca ding ah hin August 2, 2020 zingka ah Yangon nichuahlei district General Election Commission phu then zung pakhat ah palai thimnak min cazin an pek lio ah President nih biacahnak a tuahnak kong cu theih a si. President Win Myint cu a ralaimi 2020 thimnak ah, 2015 thimnak lio ah teinak a rak hmuhnak meehmun a simi Tamawi myone Pyituh Hluttaw meehmun in thimnak ah a luh than lai tiah theih a si.\nA ralaimi 2020 Kawlram chung General Election cu November 8, 2020 ni ah tuah a si lai caah ramkulh le ramthen palai pawl cu 2010 le 2015 nakin a let in thimnak ah a luhmi le aa cuh ding an tam deuh lai, tiah ruahchannak nganpi ngeih cio a si. Abik in Chin ramkulh chung hmanhah Hakha peng chung in MP aa cuh ding palai pawl hi an tam taktak ti khawh a si cang. NLD, USDP, CNLD le UDP tiah Chin ramkulh chung ah party a lar ngaingai mi party pali bakte an um than cang. Cu lawng si rih loin Independent in aa cuh ding tete zong an um tikah 2010 le 2015 thimnak lio nak in tukum 2020 thimnak cu zoh aa nuam deuh lai. Chinmi ramchung ramleng zong nih 2020 thimnak cu cuanh cio le hngak hlan cio a si ko cang.


Than Soe Hlaing Cu Hriamtlai In Dothlennak Tel Ruang Ah An Fa Sinak In Hlawt - CHIN IDOL\nThan Soe Hlaing Cu Hriamtlai In Dothlennak Tel Ruang Ah An Fa Sinak In Hlawt\nOctober 28, 2021 chinidol.net Uncategorized 0\nMandalay ramthen, Meiktila khua in zalawnnak hmun ah a phan mi Pau Dothlennak ah raltuk ah a kalmi PDF ralkap Than Soe Hlaing cu a nulepa nih an fapa sinak in le a co dingmi ro hna an hlawt piak tiah a hawipa nih October 28 ah a chim.\n“Athin lungput cu hi Pau Dothlennak caah lungthiang tein a tuah, a ro cu aduh tuk ko nain hi lam ka thim mi hi pehzulh ding lawng a tang,” tiah Than Soe Hlaing nih a hawi le sinah a chim.\nThan Soe Hlaing i nulepa nih,” hi mipa hi nulepa nih chimhrimhmi zong a ngai lo, lungrawk in an kan chiah i amah duhnak tein inn in a chuak caah kan fa sinak in kan hlawt , amah kong he pehtlai in zeibantuk hmanh tuanvo kan la lai loh tiah,” ralhrang kuttang thawnglaknak ah a chim.\nRalhrang nih uknak lak hnu tuan tein in Meiktila ralhrang duhlonak langhternak ah a tel mi asi. Zauk phung duh in duhnak langhtermi hna cu ralhrang nih hramhram in kahthahnak an tuah hnu in April thla cheu hrawng in zalawnnak hmun ah a phak in hriam tlaih in doh dingah ai tel hi asi tiah a hawikom nih an chim.\nYangon, Mandalay,peng dang hna ah hi ralhrang doh ding in PDF ah ai tel mi mino hna cu an fa sinak in hlawt a si mi an tam ngai cang tiah theih asi.\nKawlin PDF Nih Rallokap Thazaang 100 Tluk Cu Hmun Hnih In Tuk Hna, Rallokap 40 Thi\nMandalay Ah Mawtaw 3 Hmunkhat Ah Ipahnak A Chuak, Hliampu Tam


THIN DOMH TAKTAK AHAU KO CANG HIH, VUN ZOH CIO UH, AFIANG BAK – The Chinlung Post\nRepublican congressman minung 140 nih cun Joe Biden nih electoral college a hmuhmi vote hi phungning lo a si caah kan hnon lai tiah an chim cang. Pennsylvania state nih thimnak phung an tuahmi hrimhrim hi anmah state lila nih an zulh duh lo, an buar caah phungning loin tuahmi election a si caah kan hnon hrimhrim lai tiah Pennsylvania state in thimthar mi Republican congressman pathum Marjorie Taylor Greene,\nMadison Cawthorn, Lauren Boebert, le Diana Harshbarger nih an chim cang. Missouri senator Josh Hawley, kum 40 nih Electoral college vote cu a dohkalh caah congress ah debate an tuah khawh men. Debate an tuah i vote an thlak ahcun President Trump nih teinak a co khawh men tiah zumh a si. Trump Supporter pawl nih election ah vote firnak tampi a um. Mial-in ballot thlakmi hrimhrim hi a dik lo tukmi a si.\nAho nih vote thlak timi zong kherh hlai khawhmi a si lo. Facebook, Twitter le Google nih a herh lo tiang in election ah an i thlak, ttanhlei ngeih tuk in thil an tuah caah mipi nih thil dik an hngal kho lo” tiah Senator Hawley nih a chim. Election firnak le buainak vialte hi congress hrimhrim nih investigation tuah hrimhrim a herh tiah a chim.\nJanuary 6 ah hin Joe Biden cu US President ah an fehter kho taktak lai maw? Asiloah President Donald Trump nih a donghnak bik election result hnon an duhmi a hnon kho lai maw timi hi cu mi thinung a hnin ngaimi a si. Cucaah January 6 hi cu thindomh cio in zoh a hau. Credit: Salai Lairam Thang


Malaysia ah accident in a thimi 3 cu Paletwa Chin ralzaam an si | The Chin Express\nMalaysia ah accident in a thimi 3 cu Paletwa Chin ralzaam an si\nKuala Lumpur — Chinmi 14 accident kong cu Malaysia um Chin Ralzaam Bu hruaitu hna nih tuni ah an hlat i atanglei hi atutiang thil sining kan theih khawh tawk asi.\nTang lam in Malaysia a ra Chinmi 14 mawttaw May 19 zingka 7am ah accident a ton ruangah a thimi 3 cu Chin state thlanglei Paletwa peng i AA le Kawl Ralkap i kah ruangah a zaammi an si.\n“Chinmi 14 a phortu mawttaw cu a mongtu nih a control khawh lo caah Penang state le Kuala Lumpur territory kar (Ipoh le Butterworth khuapi kar) i highway hlei cung ah fak tukin lam tthennak tung aa pah,” tiah Malaysia Kawlrammi Ruakvuinak Bawmtu Bu chairman U San Win nih a chim.\nMawttaw cu aa baoh dih. Mawttaw mongtu hi minung 2 an si. An zaam i atutiang palek nih an tlai kho rih hna lo. Chinmi an si ve, tiah mawttaw ai citmi nih an chim.\nMinung 4 cu highway hlei tangah an i hlonh i a hmun ah 3 an thi. Minung 7 cu an hma a fah tuk caah palek nih sizung 2; Parit Buntar Sizung le Taiping Sizung ah an kuat hna.\nA hma fak tuk lomi minung 4;\nPau Khan Khual (Tedim)\nMang Lam Sing (Tonzang)\nMang Mun Tuang, kum 17 (Kalaymyo) le\nGo Pum Thang, kum 25 (Zozang) hna cu palek nih an tlaih hna i bia an hal hna lio a si.\nChinmi 14 hna cu pa 13 le nu 1 an si. Minung 4 cu Chin state, Paletwa peng i Sami khua in a rami ralzaam an si i 3 an thi. 1 cu sizung ah kuatmi 7 lakah aa tel ve.\nAdang pawl cu Matupi, Tedim le Tonzang peng in a rami an si hna.\n“Paletwa pengin a rami Khumi Chin 4 an si. 3 an thi. 1 sizung ah an thlop lio a si,” tiah ACR in thongtla bawmtu Ai Lwin nih a chim.\nMinung 4 hlei tangah an i hlonh i 3 an thi\nA thimi 3 hna cu;\nMaung Tan (apa – Pu Nay Pa),\nSu Mon (apa – Pu Tun Tin) le\nKhat Leih (apa – Pu Pyi Saung) hna an si\n“Ruak vuinak kong he pehtlai in an chungkhar duhnak hal kan i zuam lio a si. An chungkhar pehtlai kan i zuam cuahmah lio asi i, zei tik ni dah kan vui te hna lai ti a fiang rih lo,” tiah Ai Lwin nih a chim.\nAccident an tonnak hmun ah Kuala Lumpur um Myanmar Tanzung lutlai U Sein Oo le a kuttang pawl, Malaysa Kawlrammi Bawmtu Bu rianttuan pawl le Malaysia palek nih thil sining an zoh.\nMah kong hi UNHCR zung ah thawngthanh dingin Malaysia um Chin Ralzaam Bu pawl nih tling deuh in an hlat cuahmah lio a si. Thaizing zong Penang state ah Independent Chin Communities (ICC) nih an va hlat rih lai.\n‘UNHCR card chuhmi Chin ralzaam 400 an pek tthan hna lai’ timi kong\nUNHCR card chuh cangmi pawl a kan pe tthan lai maw? ti hi atu lio Malaysia um Chinmi nih theih kan duh...\nUS Thawngpang Tial Lian Thang - April 8, 2019 0\nAtu lio kan hmanmi wireless internet 4G LTE nakin let 20 a rang deuhmi 5G internet cu ram tampi ahcun a min...\nChin Tial Lian Thang - June 26, 2019 0


A fak ko khuachung um ngam tilo in khua an zamtak dih e ralhrang tih ruang ah – Lai Lungrawn Post\nA fak ko khuachung um ngam tilo in khua an zamtak dih e ralhrang tih ruang ah\nSagaing ramthen,Kawlin peng Phalay khua chung ah August 24 ni thok in ralhrang hna nih meithal in an kah hna caah khuami a thong leng in an umnak hmun kaltak in an zaam tiah theih a si.\nPhalay khuami pakhat nih ” Kan khua cu rallokap hna an ra i rau lo te ah kan khua pawng ah bomb voihnih an puah. A ho nih an puah ti cu kan thei lo.Thang taktak in kan theih tlawmpal ah kan khua chung ah meithal le hriamngan he an kah thluahmah i khua mi hna zong tihpah, laupah bu in kan zaam .\nAugust 24 zinglei hrawng ah khan aa thok i, tuni August 25 tiang khua in an chuak rih lo. Khuami a hohmanh khua chungah kan lut ngam lo.Rawl a ei rih lo mi zong an um ” tiah a chim.\nPhalay khua chungah rallokap minung 70 hrawng atu tiang hmunhma an lak caah Phalay khua inn (Chungkhar) 300 leng cu a himnak hmun ah an zaam.August 24 zaanlei suimilam 6:00 hrawng ah Kawlin khua Palek sakhan cu min theihlo mi phu hna nih kut in chehmi bomb in an puah hna tiah Kawlin khuami pakhat nih a chim the chin post.\nThantlang ah Meithal Hliampu Khuami Minung 5 Hrawng an Um An Hma A Fakbak


Laimi Baibal Cawn Piak Tu Saya Hna Nih Nan Theihmi Nakin Nan Ngeihmi kha Kan Pe Deuh U. Cu Nak Hmanh In A Tha Deuh Rih Mi Cu— – Laikua Post\nLaimi Baibal Cawn Piak Tu Saya Hna Nih Nan Theihmi Nakin Nan Ngeihmi kha Kan Pe Deuh U. Cu Nak Hmanh In A Tha Deuh Rih Mi Cu—\nMarch 6, 2018 admin SERMON 0\nLaimi cawn piaktu Saya hna nih Bible chung i min Peter, Timothy, Abraham, David tbt min tampi kan in ngeih hna. Lai Peter le Lai Pawl le Lai Jeim le David a dang dang tampi kan in ngeih hna.\nBaibal chung i Min hna cu anmah pumpak in hmuhton mi le an nunnak ah Pathian aa phuannak kong kha an chim. Lai Peter le Lai David hna an nunnak ah tah Pathian aa phuang ve lo maw?\nKebei pa nih Peter kha zeite tal ka pe ve tuah tiah a hal. Peter cu catang ngei a si lo caah fimnak pek awk a ngei lo. Ngatlai in paw aa cawmmi a si caah chawva pek awk a ngei ve lo. Phaisa zeihmanh ka ngei lo a ti. Nain ka ngeihmi cu kan pek lai. Jesuh Krih Min kal tiah a ti. ( Jesuh cu Peter a nun lio ah a mit hrim in a hmuhmi mi fa pa kha a si i Krih cu thihnak in thawhter a si hnu ah a nunnak chungin a nunpiak tu kha a si. Jesuh le Krih an i lo lo. A thleidang thiam lo mi cawnpiaktu saya tampi an um).\nCucaah cawnpiaktu hna nih tuanbia nan theihmi nakin nan nunnak chungah Pathian aa phuannak le nan ngeihmi Krih kha tam deuh kan pe u. Nan nunnak chungah aa phuangmi Krih na kan pekmi nak hmanh in Krih chungah luhnak lam kan cawn piak u law Krih chungah kan khumh deuh u.\nPathian nih zumtu mi hna vawlei kan nun chungah a sang bik le a donghnak bik a kan timh piakmi (Ultimate goal) cu “ Krih Cungah Nun” hi a si. Krih chungah cun Krih nih a kan nun piak caah vaivuan nak a um ti lo. Mi zong nih deh khawh a si ti lo. Holh theih le theih lo kong zong nih nih hna hnawhnak a pe kho lo. Pa le Fapa le Thiangthlara Min le Jesuh Min in tilpil innak kong zong a cuai thlai thiam dih.\nKrih chung i kan nunnak in khua hi kan cuanh ding a si. Krih chungah nun hi atulio zumtu ka ke lamhnak hmun a si. Krih chungah nun lo in phung na chim ahcun Baibal tuanbia lawng kha na chim lai i na ngeih lo mi pi cu na pek lengmang lai. Zeidah a tha hnem?\nMizo Ram Nih Ramlak Saram An Kilven Mi Laipa Nih A Kah Ruangah A Zam\nRul Nih Phaisa $100,000 A Fir I A Zam Pi


Van Lian Cung Le Van Biak Thawng cu An Ruak Hmuh Cang Hna Ee, Ngaihchiattuk Hringhran Ko! – The Cherry Par\nVan Lian Cung Le Van Biak Thawng cu An Ruak Hmuh Cang Hna Ee, Ngaihchiattuk Hringhran Ko!\nMalaysia Port Dickson rili i a pam mi kan nau le pa 2, Van Lian Cung (Tinam khua) le Van Biak Thawng (Malsawm khuami) cu a ruak tunak bakah khan an hmuh cang. Tantakmi chungkhat Bawipa nih hnem ko hna seh!\nCaan rau lo te ahkhan anpahnih hmuh beh a si cang hna e. Thlacamnak in a kan bawmtu nan zapi cungah kan ralop! Fale nau le hna kan in tuar mi ruah ah hi thin lung nih hin a celh lo ruak cu nan hmuh i hna. Angam deuh nan lung re theihnak le nan tha batnak vial te Bawipa tu nih can hnem hna seh law can um pi ko hna seh law.\nHna ngam tuk a si e, tan tak mi chungkhar Bawipa nih in tuar khawh nak in pe ko hna seh nan ngaih chiat nak kan in hrawm pi hna. Lawmh um tuk e An ruak nan hmuh hna cu Rethei tak in An bawmchan tu Malaysia rammi hna an cung zong lamwh a um hring hran!\nNi zaan zaan lei ka ttin lai ah thaizing kan rak don than hna lai kan ti tak hna bantuk in tuni ah cun kan i tong hna!! sihmanh sehlaw a hla. kan i ton bantuk in capo saih le nihbu in a si ti lo!!! ka celh bak lo eee… Nain kan nih zong ni nikhat cu ka ton hnga dingmi a si ko cu tik ah kan nih zong Vanram kan rak tik ah kan dongte uh mu! Kawi Van Van Lns Cung le U Biak tuni leng hin cun nan facebook tage lo kaa zuam cang lai e.\nKahniang aww kan ngai tuk ee na video kuat mi te lawng maw ka zoh khawh cang ne lai Kadawt zeitik tiang hme na zun ka tuar lai. ka ngeihchia tuk ee um awk thei lo ah a video ka zoh a hman thlak ka zoh ka celh bak lo a har tuk. Ka nau pa Van Lns Cung Ziah na chuah bal cg lo Malaysia um na hawi le pawl nih chun ni tlak an in hngah tuk na tha ba tuk lo ma sau tuk nangmah te lawng na um cg na hawi le pawl nih an in uah nak aw na theih ko tun lai Ziah na chuah duh lo kan in hlam tuk cg e.\nKa dawt na mipum ka hmuh hlan cu ka zumh kho lai lo e, na mi hring tein rak kir tthan law ti lawng ka duh ee zeihmanh ka ruah khawh mi um lo ka tuar kho loh ee. Van chiat ah thong van tlak tak ding sual hmanh kan siang lo kan dawttuk ee na ka ti kha na sia ka herh tuk ve ko lai m. U kadawt, vawlei cung ah cun a ka daw bik tu ah kan chiah ve mi na si mi lungsau Kahniang aww na phone call ka hngak peng ko rih ee kadawt.\nA mah cu capo bai tak in kan i tong deng cang le Gym ka tuah cang hau ti le kan i ton lai kan i ngeih tuk lio ah Sangku awww a fak tuk ee zei tik tiang dik ka tuar lai ee. Ka nau aw kan i ton nak ding khin a thla lawng a duh cang mi khi si ee ka lungsak kho lo ee kei cu ee.\nRuah lo pi in mah ban tuk thawng theih cu zei ti um awk zong ka thiam lo a tuar har tuk. Mah tluk nan i tong than cio ding in ho poh nih kan i hngah hlang cio mi ruah lo tuk in mah thil acan cu atiar zg har i zumh khawh zg si loh ka zumh ve bak rih lo tu tiang aruak tel ka hmuh lo cun in tuar khawh tu i zuam ko law U.\nKan ruahhchannak a dong rih lo, kanau, ka nau Van Lns kanau, Kai zum kho rih lo. Zeitik tiang kan in hlam lai e Lian aw, Innchung kan lut, Innleng kan chuak, Na nehnang vialte hi kan mitthlam lawngmaw an si ko kun lai. Zanlei suimilam 3:00 ahung tling lai, Ka fa le nih Uvan na tin cang maw an ti tawnmi chim than an duh tung lai e, U van tah akan ti len cang e Lian aw.\nBawlung na chuih tawnnak na kedenh zong nih kanmah nih kan in hlam bangin an hlam lai e Lian aw. Zanlei khuamuih lai ah nahawi le na nau (Thawng2 le Chanlian) lawng maw an rak tin cang lai, Lian, zeitin dah kan celh lai e. Na U le kan zawn nakan ruah piak tuk tawn ko ka ti tung e.\nZanriah ei na huam lai maw ti hal ding kan hlam tuk tung lai e Lian aw, Kan rawlchuan athawt lo zongah hmaipanh tein na ei tawn kha, na thutnak abau cang tung lai e Lian aww. Na tuk tawnmi Pingpong nih tuk caan ahung phan lai, Naa tlaih mi na kut neh nih an hlam tung lai e.\nNa riantuannak na Kedenh le na Tipung hna nih duhsah tein an ţhing zuahmah te lai, Zeitik hmanh in kan rak hlonh lai lo e Lian aw. Ka Nau tluk in ka dawtmi Lian aw Na U san ka tlaih lo tuk ruangah a si ko mu, Kei ka zawt lio kha nangmah nih pei khua nakhan dih hnik kha, Joshua pa rian a tuan khawh tilo ahcun kanmah kan i zuam ahau tiin pei ka nau zong na rak cawnpiak len kha Lian, ka nau aw.\nKei ka rian ka tlinh lo hi ta,Lian ka nau aw, Kaa khat hmanh ka bia na el bal tung lo e, Zei na tuah lai poah ah naka chimh hmasa dih tawn ko tung e Lian ka nau, ka nau Nau le hmanh a zohkhenh kholo mi ka si mu, Ka nau Van Lian aw. Ka Nau Van Lian aw, na hawi le pawl ka hmuh hna lai, a zungzal a zungzal in kan hlam lai e, ka nau.\n← Chin miphun kan dihlak caah cun thawngtha taktak a si.\nI Ralring Rih Ko U, Daithlang hlah U! →


POHMAH 261 KONGAH RALKAP NAK IN NLD TTIH AN NUNG DEUH – The Chinlung Post\nSeptember 25, 2020 admin Kawlram 0\nPohmah 261 Kong Ah Ralkap Nakin NLD Tih An Nung Deuh. Misual an hun pianthar ahkhin lawmh a um tuk, piangthar cia an sual ahkhin tih an nung chinchin ve. Pohmah 261 Cu Zeidah A Si? Pohmah 261 cu ramkulh le ramthen kip Chief Minister thimnak kong a si. Rampi President nih ramkulh le ramthen kip hluttaw palai teinak a hmumi (MLA a tlingmi) chung in a duhmi palai kha Chief Minister ah a thim lai tiah aa tial.\nPohmah 261 cu rampi president nih thim le min cazin pek si lo in ramkulh le ramthen kip hluttaw cio nih anmah duhmi palai kha Chief Minister ah i thim khawhnak nawl ngeih ding in remh an duhmi cu a si. Zeiruang ah dah remh a herh? Ramkulh le ramthen nih mahte in Chief Minister i thim khawhnak nawl timi cu federal suttung pi he aa sengtlaimi a si. Mahte in khuakhan lairelnak (Self Determination) nawl timi a muru zong a si.\nPresident nih amah duhmi palai Chief Minister ah rak thim timi cu, “Cunglei Chakrenghnak” timi Centralization asiloah top-down (cunglei in tanglei ah) phunglam a si. Hihi zaukphung phunglam he aa ralkahmi a si. Hihi Ralkap ukhruainak timi khawngtawn uknak asiloah Aa-naa-sin ukhruainak phunglam cu a si. Zaukphung phunglam ahcun nawlngeitu sangbik cu mizapi an si caah Cunglei Chakrenghnak timi Centralization system si loin De-centralization asiloah bottom up (tanglei in cunglei ah) system in kal le i hruai a si.\nFederal asiloah Self Determination in i hruainak phunglam ah a biapibikmi pathum cu, “mahte in Chief Minister i thimnak nawl (pohmah 261), mahte in upadi sernak nawl_State constitution (pohmah 188), le mahte in ngunkhuai kholhnak nawl (pohmah 254)” hi a si. Tlangcungmi caah ahcun hi pohmah pawl remh nakin a herh deuhmi dang an um ti lo ti tluk a si.\nUSDP Le NLD Hruaimi Cozah Nih Zeitindah An Ceih? President U Thein Sein hruaimi cozah chan ah khan NLD nih pohmah 261 remh ding in hluttaw ah an rak chuahpi. Asinain, ralkap kuzale le USDP nih an duh lo caah an rak remh kho lo.NLD hruaimi cozah a hung kai hnu ah ralkap le USDP nih fekthup in an rak fehter cangmi pohmah 261 cu remh ding in hluttaw ah an chuahpi than ve. Asinain, NLD nih remh an duh lo caah an remh kho lo.\nCu ruang ah Ralkap le USDP nakin NLD hi tih an nung deuh cang hi pohmah kong ahcun… Misual an hun pianthar ahkhin lawmh a um tuk, piangthar cia an sual ahkhin tih an nung tuk ve! Phunghrampi tawhtlaitu cu ralkap an si caah ramkhel holh in cun ralkap hi misual an si. Zeiruang ah dah NLD nih remh an duh lo? Cun, remh an duhlonak puanzar phen ah zeidah aa thup? Timi kan hun peh than te lai. Vote for Pu Van Chan Ceu, Vote for CNLD. Pu Van Chan Ceu. State Hluttaw No.1 CNLD Party, Hakha Township.


GOOD NEWS TAKTAK: BENJAMIN SUM NIH TAMTUK BAWMHNAK A PEK – The Chinlung Post\nGOOD NEWS TAKTAK: BENJAMIN SUM NIH TAMTUK BAWMHNAK A PEK\nJuly 6, 2021 admin Chin 0\nUpat tlak Benjamin Sum a cawlcang tthan. Uar a um kho taktak. Kawlram ah minthang Lai pasalttha hlasak thiam minthang Benjamin Sum nih Kalaymyo caah bawmhnak tam taktak a pek. Kawlram minthang Laipa Benjamin Sum nih tutan ah Kalaymyo caah kut a samhmi hi ting 14 bak a si.\nHi konghe pehtlaiin thanhnak an tuah mi cu Benjamin Sum Nih Kalaymyo Ah Bawmhnak A Pek, Myanmar Idol Season 4, Runner Up Benjamin Sum nih a Youtube Channel in chawve a hmuhmi cu Kalaymyo Covid -19 harsatnak a tongmi caah 1,400,000 MMK a hlut.Phawtzamhnak ding hmun hna cu Tahan 400,000, Hmunlai 400,000, Pyinkhonegyi 400,000, Poverty Aid Society (PAS) 200000 tiah an langhter. Awnmawi Zuun Help Team\nThawngpang dang: Kawlram ah a cangmi harsatnak le buaibainak pawl hi a dih dongh cang nak ding caah ASEAN embassador nih thaazang chuah in a riantuannak cu Russia ram nih fek tein kan cohlan ve tiah Russia vuanci pa nih tuni July ni 6 ah a chim. Cupinah SAC ralkap hruaitu upa pawl sin zongah mah kong kan cohlan nak kong cu ca kan kuat hna tiah a chim chih.\nRalkap hruaitu pawl he kan I chawnh biaknak ah ASEAN ram pawl nih hnatlak nak an tuah mi kong 5 cu Russia lei nih kan cohlan ve tiah kan chimh hna. Kawlram buaibainak a daih ter ding ah ralkap lei nih hi hnatlak nak 5 hi a biapi chiah in an ruah ding asi tiah Russia lei nih cun kan ruah tiah vuanci pa nih cun Jakarta a tlawn nak ah a chim.\nRussia vuanci pa cu Jakarta a tlawn pah ah ASEAN ram vuanci pawl hna he online in I chawnh biak nak a ngei lai tiah Indonesia vuanci pa nih a chim. Russia le Kawl ralkap lei I pehtlaihnak a that cingling si tiah ruah lio ah Russia vuanci pa sin in hi bantuk bia hna vun theih asi. Tutan ah Russia nih thanhnak an tuahmi hi cu lung ahmui ngaingai.\nTHAWNGPANG TTHA TAKTAK A CHUAK, KAWLRAM AH NUG COZAH LAWNG A UM


RUAT CIO USIH: Chin Miphun Nih NLD Maw, CNLD Maw Tiin I El Can Asi Lo – Chin 11 News\nRUAT CIO USIH: Chin Miphun Nih NLD Maw, CNLD Maw Tiin I El Can Asi Lo\nRUAT CIO USIH\n1. Chin miphun nih NLD maw, CNLD maw tiin I el can le I doh caan asi lo.\n2. Kawlram ah NLD nih atam deuh tei seh, Chin State le Chin miphun umnak hmun ah CNLD nih tei hna seh tiin I zuam ding can asi deuh.\n3. Federel ram silo mi Democracy ram ah Party pakhat nih Union level ah atha athawng tuk sual ah cun miphun hme deuh caah tih a nung tuk. Miphun hme pawl cu zei ah akan rel lo. Kanbia cu hmual angei\n4. Cu caah Tlangpar mi hna nih Mah miphun cio party kha vote pek in, Union level ah thazang kan ngei kho veah cun Union Acozah ah NLD le Tlangpar mi pawl cu Kan I hrawm khawh Lai. Thazang kan ngei veah cun, NLD kuttang si loin cabuai pakhat ah thu tiin Ram kan uk khawh velai.\n5. CNLD nih NLD kan hua lo. USDP kan hua lo.Adang kawl party zong Kan hua lo . Asi nain Federel ram ser ding aduh lo mi party cu zeitik hmanh ah kan ni kawmh lai lo .( CNLD ih Constitution chung ah Panglong Sachok nih atimh mi Federal ram ser ding ah atimh mi party le a zuam mi party he rian kan tuan ti lai tiin Kan soi cia mi a um.)\n6. CNLD nih kawl miphun Kan hua lo. Rakhine kan hua lo. Asi nain kan Chin miphun kan sining, kan phun, kan daan, kan Chin values pawl akan hrawh tu miphun le party cu kan do hna lai.( Keimah lawng te kasi zongah kathi hlan tiang ka do ko lai. Minung pakhat nih kanti kho lai lo caah Chin miphun lungrual in dir a hau cang.)\n7. Ka u le nau hna, Kan Chin miphun nih kan rak ngei bal mi, Mah leh mah uknak, zalen nak a kan chuh dih lengah kan culture le Customary law, kan pupa vulei le lo hna zong hi hrawh dih ding upadi antuah hluahmah caah lak than ding le miphun khamh dingah kan zuam hnga ding cu asi. 1948 Kim hnu, Kan Chinram Chung ah mah le mah uknak nawl hmanh Chin miphun nih Kan rak ngei bal rih lo.Chin miphun nih athim mipa nih Vuanci Tuan ve seh, Vuanci chok Tuan ve seh tihi kan duh bik mi asi.\nMiphun dang nih Chinram uktu cu thim hlah seh . Mah cu CNLD ca lawngah asi lo. Chin miphun zapi caah le kan tefa caah asi. Tlangpar miphun party pawl nih mah le khua cio, ram cio ah tei hna seh. Chin party nih Chin ram chungah tei dih hna seh. Kawlram ah NLD atam deuh tei hna seh. Tlangpar party pawl le NLD kawmh in kawlram pumpi cu uk ti hna usih. Federel ram ser ding I zuam hna usih titu kha kan ruah ding can asi .\nCredit: Ngai Sak\nNote: Thitaeng Mang(David hailian) nih a share mi kan lak chin mi a si.


US UMMI CAAH THAWNGPANG TTHA SI CANG, HNA A HUNG NGAM DEUH – The Chinlung Post\nAugust 26, 2020 admin World News 0\nThawngpang ttha ngaingai US ah a chuak cang. Lawmh a umtuk hringhran. US ah akarh taktak mi Coronavirus zawtnak cu ttumchuk lei apanh cuahmah cang tiah thanhnak an tuah. Zarhpi zarh nga chung zawtnak akaining an zoh tikah zawtnak tlangrai ttihnung asimi Coronavirus zawtnak cu a ttum chung cang tiah an langhter cang.\nDottletnak an tuahning ahcun US ah hin Zawtnak Coronavirus ruangah a nunnak aliammi hna hi Nifatin thongkhat lengmang cu an si ko lai tiah an ruah damh. A liamcia zarh chung ah khan zawtnak ruangah a nunnak aliammi hi minung thongruk le zasarih renglo an si. Asinain zarh hmasa he tuak tikah a thimi hi 9% in a ttumchuk tiah an chim.\nCu lawng siloin a liam cia mi zarh chung ah khan zawtnak angei thar mi hna hi minung tinghnih le thongsawmkua le thongsarih hrawnghrang an si. Cun a liamcia thlacheu hrawng tiangah khan zawtnak angeithar mi hi Tingli, thongsawmruk le thongriat renglo an rak si tiah an chim chih. Aliamcia thla le tuthla an tuak tikah August thla hi an ttumchuk ngaingai cang.\nJune thlathok in US ah coronavirus zawtnak angeimi hna hi nifatin minung thongsawmnga nak tlawm deuh an si cang tiah an tuak ning a si. Aliamcia zawrh chungah zawtnak atam deuhnak hmun cu South Dakot asi i, A karhnak aruang bik cu August ni 7 in ni 16 tiang Motorcycle Rally an tuah caah asi tiah an langhter.\nKha lio ah khan zawtnak hi an i chawnh caah atu bantuk in hi hmun le hma ah hin akarh deuhnak cu asi tiah an chim. Kan hnu zarh chungah nifatin Sample an lakmi hi abuaktlak in nifatin minung tingruk le thong sawmrih le thongnga hrawng an si. July thla ah khan nifatin sample an lakmi hi minung tingriat renglo an si lai tiah an tuak rih.\nSouth Carolina State hi US ah zawtnak angeimi vialte chungah 22% an si i, Texas le Nevada cun Idaho hna hi zawtnak atamnak hmun le hma state an si. Theihcia le thanhnak tuah cang lengmang cang bantuk in US ah coronavirus zawtnak cu January ni 20 in khan aa thok. Zawtnak angei hmasa bik mi hi Tuluk ram Wuhan in arak tlungmi a si tiah an chim.\nZAANGFAK HNA IN AN TUAHTO HNA NING CU NGEIH A CHIATUK E


Chin Ramkulh Chief Minister Tuan Ding Ah Aa Tlakmi – The Cherry Par\nLenhoi & Tuanbia\nChin Ramkulh Chief Minister Tuan Ding Ah Aa Tlakmi\nNovember 19, 2020 Cherry News\t0 Comments\nCHIN RAM KULH CM TTUAN DING AH AA TLAAKMI\nA tu term cu Halkha nih CM ttuan caan a si ko cang ka ti dawh dawh in Pyine hluatdaw pawl an thimmi hna an konglam ka theih tawk ka hlathlai hnu ah Halkha in NLD in thimmi Sonny Thang Cung nih hin CM ca ding a tlinh cem ti in ka hmuh. A tanglei hi rel ve hmanh.\n1. Sonny Thang Cung hi thlanglei Laitlang a ceu tertu hmasa bik mithi zipeng bawipa F. Za Hoe fa pa a si. 2. A mah hi upadi lei LL.B a awng i Chin ramkulh upadi zung bak ah lutlai director can saupi a ttuanmi a si. 3. NLD cozah nih an zumh i Pension a laak hnu ah a tu Atony General of Chin State ah ttuanvo an peek i a tu a ttuan liomi a si.\n4. A mah hi miding, mifel a si i Acozah rian a ttuannaak zong ah min tthatnaak a tu le a tu a hmumi a si.\n5. Chin miphun hunchonaak caah fim cawnnaak, pehtlaihnaak lam le sul sersiam lawng hi si lo in zuu le sa nih a hrawhmi mino hna kilven le hun cho ter hi ka duh ngaingai a timi a si zungzal.\n6. Kan Chin ram huncho khawhnaak caah dawn tu pakhat cu ei hmuarnaak hi a si ve hrimhrim a ti tawnmi a si ca ah ei hmuarnaak hi a doh hrimhrim lai tiah ka zumh. 7. A mah hi Khrihfa ttha PATHIAN aa bochanmi pakhat a si. Cu ca ah Sonny Thang Cung nih hin Chin State C M ttuan ding ah a tlinh bik i aa tlaak bik bak a si tiah ka zumh. J. P. Biak Tin Sang\n← Malaysia Cozah Nih Ramdang Mi Caah Remh An Timh Mi Upadi Kong Le Hmailei Tlaihkhih Fakpi In Tuah\n“Chin State Cozah / Hluttaw Thar Cuanh Chungnak Le Saduhthah ” ( Part 5 ) →\n𝐕𝐚𝐧𝐝𝐮𝐦 𝐜𝐡𝐮𝐧𝐠 𝐓𝐡𝐥𝐢𝐚𝐜𝐡𝐢𝐚 𝐧𝐢𝐡 𝐄𝐥𝐞𝐜𝐭𝐫𝐨𝐧 𝐭𝐚𝐦𝐩𝐢 𝐂𝐡𝐨𝐢𝐡 𝐥𝐢𝐨 𝐀𝐯𝐨𝐢𝐤𝐡𝐚𝐭 𝐚𝐧 𝐇𝐦𝐮𝐡𝐧𝐚𝐤 𝐚 𝐬𝐢\nDr. Sui Hingz: Ruahchannak Le Tuah A Herhmi Pawl Le R2P Kong Fiangternak\nRalkap uknak hrawhnak ding ah CRPH nih a herh mi hriamnam/hman rua\nBethsy Lalrinsangi le TBC Zaithanpuia nih Mipi Dirkamhnak An Rak Tuah Ve Cang\nAtulio buainak ruangah Rangoon lei an van kuatmi hna kan lai mi palik pawl nih


Ralkap nih Aung San Suu Kyi kum 4 thong a thlakmi kong cu UN le ramdang nih hitin an ti | The Chin Express\nRalkap nih Aung San Suu Kyi kum 4 thong a thlakmi kong cu UN le ramdang nih hitin an ti\nUknak chuhmi hmasa cozah hruaitu Pi Aung San Suu Kyi cu uknak chuttu Myanmar ralkap nih tuni ah kum 4 thong a thlak.\nPresident Win Myint zong kum 4 thong a thlak ve.\n“Buainak chuahpi dingin mipi na forh hna” tiin le “2020 thimnak tuah lio ah COVID-19 zulhphung na buar” tiin Suu Kyi kum 4 thong an thlak hi si. Suu Kyi ṭanhtu pawl nih cun “Ralkap nih lih hrokhrawl in case a tuah i thongthlakmi si” an ti.\nSuu Kyi thong an thlakmi cu UN le ramdang nih atanglei bangin an ruahning an chim.\n“Ralkap nih a ukmi biaceihzung ah a thlithup in biaceihnak deu a tuah i Myanmar Ram Ruahnak Petu thong a thlakmi hi cu zeihmanh si lo, ramkhel ruang (uknak chuh an duh ruang) ah asi ko,” tiah UN Nuhrin Covo Lutlai Michelle Bachelet nih cathanh a chuah.\n“Aung San Suu Kyi thong an thlakmi hi uknak chuttu Myanmar ralkap nih amah dotu pawl an thawh phih dingin tuksapur thil a tuah ṭhanmi si,” tiah UK Ramdang Vuanci Liz Truss nih a chim.\n“Uknak chuttu Myanmar ralkap nih ramkhel ruang a tlaih thongthlakmi vialte thlah dih hna sehlaw, cabuai cung biaruahnak tuah in democracy lam ah kirnak ong seh. Mipi thimmi ramkheltu pawl tatte um loin thong a thlakmi hna hi buainak chuah chinchinnak asi,” ati.\n“Aa dawmi innpa kan si bang, Myanmar ram ṭuanvo ngeitu vialte hna hi hmailei caan saupi tiang ram ṭhatnak caah rianṭuan ṭi hna seh ti kan duh. An i theihthiamlonak vialte cu phunghram le upadi ningin remnak tuah hna sehlaw Myanmar ram nih har le fe in a rak hmuhmi democracy lam thluan kha pehzulh hna seh ti kan duh,” tiah China Ramdang Vuanci Zung biachimtu Zhao Lijian nih a chim.\n“A rawk cangmi an biaceihnak nih thil dik a chuahpi lai lo ti cu ka ruahcia te asi ko,” tiah ramleng um ralkap dotu NUG cozah Mei le Seh Vuanci Maw Htun Aung nih a chim.\nPrevious articleCDF-Senthang le CDF-Hakha an i ṭhen ṭhan: CDF-Hakha nih Senthang Peng a Huap Kho Lo\nNext articleAustralia Prime Minister Office le Chin Hruaitu Tonnak an Ngei


Rev.Dr.Za Thio: Hnangamtertu Kan Ngei\nHnangamtertu Kan Ngei ( Sam 23:4) ” Asi ko, thihnak thladem i a horkuang chungah kal hmanh ning law thil tha lo kha ka tih lai lo. Zeicahtiah nangmah nih na ka umpi; na tanbo le na thiangthunh nih ka hna an ka ngamter.” Nizan ka tialmi kha thihnak a tongmi hna lei kap in ka tialmi asi. Sam 23:4 nih hin mahnak kau a huap.\nAthimi lawng si lo in thihnak ruangah a ngaih a chia tuk i a lung a kuaimi hna kan ca zong asi chih. Cupinah Palestine ram i tuu hna an umnak le, an lam le an sul tih a nun zia zong khi a hei telh chih. An tlonnak le an lam hi a zei- maw caan ahcun horcehrep le chengpa- lang le lungpi karlak i a kalmi lam te hna an si. Rilh sual le tlak sual ahcun i hliam cu chim hlah thih zong thih khawh asi.\nCucu thihnak thladem le horkuang timi ah ai tel ve. Cubantuk lakah tlongleng hna hmanh- seh tuu nih a khaltu hna tukhal an hmuh paoh ahcun an hna a ngam tuk. Aruang cu a khaltu hna nih kenmi an ngei. Cucu tanbo (rod) le thiangthunh ( staff) an si. Tuu cu zohkhenh hau le ven peng hau an si. An ral anmahte va doh dingah hriamnam an ngei lo. Sihmanhsehlaw tukhal nih an kenmi tanbo le thiangthunh an hmuh ahcun an hna a ngam ko.\nTanbo hi pee thum hrawng an sau i a rit ngaite. Mah tanbo in David nih chiandeih le vom kha a thah tawn hna ( 1 Sam 17). An thiangthunh hi pe riat an sau. A parlei ai kuai. Lam in an tlak i chengpalang i an tlak tikah siseh, rawl an tam pah i an rilh sual zongah siseh, hlingbur lak i an i taap sual zongah siseh, mah thiangthunh cun an hei kawih hna i an chanh hna. Hika dir- hmunte hi i fiang tuk buin David nih Bawipa zohkhenhnak hi a hlawi i, ” Na thiangthunh le\nna tanbo nih ka hna an ka ngamter ” atinak asi.\nSam 23 hi thlarau pale a cheu nih cun, “Sam cauk i nightingle vate,” an ti. Nightingle cu kawfi zawng muisam a ngeimi va fate asi. Apa hi zantim muipadap lakah hla asa tawn. A aw hi a tha taktak. Cuve bang, Sam 23 nih thih tian ruang i zuun ngai i a tapmi le tuarnak fak ruang i a temtuarmi hna kha a hnemh ve hna. Bawipa bia cu kap hnih har vainam ban tuk asi tak ko, Heb 4:12. Tukhal.nih an i kenmi thiangthunh le tanbo can an si tak ko.\nVawikhat ah minu a fapa dawt cu raldohnak ah a thi. Cu thawng a theih le cangka inn khanah a lut i ai erh. Innka zong a hrenh. Ngaihchiat le lungfah tuar in caan a hmang. Pastorpa nih a va leeng i a kam in a thut hnawh. Asinain minu nih a chawn duh lo. Holh lo in caan tlawmpal a um hnu ah ai lak zau i Sam 23 kha a van rel. Caang thumnak a rel dih i caang linak a van phanh khin minu nih a van zawnh ve. ” ……Nangmah nih na ka umpi. Na tanbo le na thiangthunh nih ka hna an ka ngamter,” an van ti vial cun a hmur ah mirh thlam a hung cuang i , ” Atu cu phundangpi in ka hmuh thiam cang,” tiah ati.\nNgaihchiatnak le lungrawhnak, thinhunnak le aipuannak in kan khat maw? Atulio kan dirhmun cu raichia lak le ralhrang lakah kan um lio asi i thihnak thladem lakah kan i ciah lio asi hi mu. Cucaah Sam 23 hi rel le lek usih. Kan ngaihchiat bu le kan vansan bu in ,” Na tanbo le na thiangthunh nih ka hna an ka ngamter,” tiah chimphuang hna usih. HNANGAMTERTU KAN NGEI KO. Jehovah kan Pathian nih thlua kan chuah piak ko seh. Na siaherhmi SHARE ve hna.\nBiden Alo Cang, Supreme Court nih An Kham Cang →\n← Lungthli Tum: Min Aung Hlaing kan Teinak Ding Lam Abi Tuk


Nungak/Tlangval Le Nuva Karlak Ah Thennak Tiang A Chuahpi Colh Khotu Chim Bak Lo Dingmi Bia – Buanchukcho\nJune 1, 2021 admin THEIH TLEI 0\nNungak tlangval karlak ah i duhdawt tuk ko bu in bia kaakhat te ruang ah aa then thai mi mitam i an um caah biachim lo ding le chim ding hi theihcia ah a tha . Chin lo ding chimsual ruang ah i then le duh dawt mi nih kal tak cu a hohmanh nih duh cio a si lo .\n1.Zeihmanh a si lo : Na darling nih bia pakhat khat kong ah theihfian a duh i an hal tik ah zeihmanh a si lo cuh va ti hrim hrim hlah. Cu nak in a tha deuh mi cu a sining kha fiang tein hei theihter law hei chim ve ko . Bia hal tik ah mi thenkhat cu bia na duh ah tiah thintawi in tha tein leh a hmang lo mi cu an darling le nih sau an um pi kho hna lo i an kal tak theu tawn hna ti a si .\n2. Mawhchiat nak bia chim hnawh lengmang hlah : Zeitik poah na tlai zungzal , na taw a rit tuk a si na si loh ti bantuk in a mah tlinlo nak kha mawhchiat nak bia in deng lengmang hlah . A thinlung tein an tih lai i na sin um kha a tlaihchan ti lai lo i a mah a theithiam tu minung sin i kal tak diam kha a poi a ti lai lo . Cu hnu ah cun a rau lai lo i then nak a chuak colh ko lai . Pakhat le pakhat i theihthiam nak tluk a tha mi a um lo .\n3.Zungzal ti mi bia hman hrim hlah : “Zungzal” ti mi biafang hi hman lo ah a rak tha . Na ka ti zungzal , na ka buai zungzal , keimah palh ah na chiah zungzal …. zungzal zungzal zungzal ti mi bia na chim hnawh lengmang ah cun a thiltha tuahmi zong kha a huam ti lai lo i , nan pahnih in nan lung ai khat kho ti lai lo i na fuh lo chin chin nak a si lai i a donghnak ah cun i then nak lawng a chuak ko lai .\n4.A Min auh ning pakhat peng in au hlah : Min auh ning pakhat hi cu a ho poah nih ngeih cio a si ko nain , cu min pakhat pi lawng cun darling le auh hi a rak fuh lem lo .dawtnak te in auh le thlumalh an duh can a rak tampi ti a si. Cu ca cun thiltha an tuah can maw an in ngaihtuk can ti pawl ah khin dawtnak min te in na thiam ning in hei au ve law a rak i lunghmuih tuk lai.\n5.Darling thing min langhter lengmang ti hlah : Thil pakhat khat a chuah tik na darling min kha chim hnawh lengmang hlah. Ka darling thing nih cun kha tin e cu tin e tiah chim hnawh lengmang hlah a thinlung kilne te ah fahnak na rak pek a si i saudeuh ah cun a celh lai lo i then nak a chuak hrim hrim lai , cu ca ah cun kha na darling thing min kha zeitik hmanh ah rak chim hrim hlah .\n6.I Then ko u sih : I then nak bia hi nungak tlangval karlak ah bia i el can le i hmuh thiam lo caan ah chim lengmang mi ah a cang . A si nain hi bia hi a rak tha lo taktak mi a si . A donghnak ah cun i then taktak nak tiang a chuahpi kho tu bia a si ti kha philh hlah law chim lo kha i zuam ko .\n7.Na theih dih ve a herh lo : Na darling sin i na chim dingmi bia a si lo hmanh ah na theihdih a hau lo va ti hrim hrim hlah .Cunak cun a theihding mi a si lo zong ah lamdang tu kawl law a fian khawhnak ding in chim thiam tu kha i zuam .\nA tu kan langhter mi pawl bia-ka hi nai sum lo i na darling sin ah na chim lengmang ah cun a rauh hlan ah nan i then hrim lai . A si lo le ai nuam mi le ai dawmi chungkhar cu nan ser kho lo hrim lai . Cucaah cun hi bia tha lo pawl hi Bible zong nih a duhmi a si lo bantuk in kan darling le zong nih an duh ve lo ti kha thei law hrial khawh i zuam hmanh na dawtmi he nan karlak cu vanram ah na ser khawh ko lai .


“Nu le Pa” na molh tuk a timi hna khi, an rak i thei lo caah si. An mah an molh caah si. – Hakha Cherry\nNu le Pa a upat lo mi “Nungak or Tlangval” hi “Nupi or Pasal ttha” an si kho lo.\n“Nu le Pa upat” timi hi zei dah a sullam si? “Nu le Pa upat” cu an chimmi ngaih hi a si ko. Nu le Pa cawn piaknak a ngai lo mi cu “Nupi or Pasal” an ngei tik hmanh ah an fa le nih an bia an ngai piak ve hna lai lo.\n“Nu le Pa” na molh tuk a timi hna khi, an rak i thei lo caah si. An mah an molh caah si. Nu le Pa nih cawnpiak ah Nu le Pa aw nak in a aw sang deuh mi cu Nupi or Pasal caah hrial hna uh.\n“Nupi or Pasal ttha” a si hnga maw tiah na thei khawhnak cu, an chungkhar ah zarkhat hrawng va len hna uh law, zeitin dah a nu le a pa a chon biak hna timi va zoh law na fiang ko lai.\nA rummi Fanu/Fapa khi duh awk hlei an s lo. Rumnnak timi cu kawl khawh a si. Nain “Nupi or Pasal ttha” timi cu kawl tthan awk a tha ti lo. Nupi /Pasal ttha lo ngei sual cu, Furpi innzut tang um he a dangnak a um lo. A bik in “Nu” hi an si. Bible cawnpiaknak zong a si.\nZuu ding Pa cu na hrial khawh chung in hrial ko. Na ngaichiah lai loh. zuuding pa dl a ngeimi ka thei hna lo. tuchan nungak cu an fim ve hrim cang. zuuding pa cu an duh hrimhrim ti hna lo.\nThathu Pa zong na hrial khawh chung in hrial. An cawm kho lai lo. Nu le Pa rumnak hi chan chung ei awk a ttha mi an si lo. Laimi rumnak cu kumkhat ei lawng a si.\nNupi le Pasal ttha ngei na duh ah cun, an inn chungkhar ah zarkhat len hna law, an awicawi in zoh hna. An cawlcangh in zoh hna. (Upat phungthluk ah innphih a thiang lo mi cu nupi caah an ttha lo ti a si.)\nA si khawh ah cun hmaibo zong hi hrial hna. An hmaibo nak a ruang a rak um caah si. (capo bia tak).kan peh tthan te lai. Credit-international sport news\n𝐊𝐚𝐫𝐞𝐧𝐧𝐢 𝐤𝐚𝐧 𝐮𝐧𝐚𝐮 𝐜𝐡𝐮𝐧𝐠𝐤𝐡𝐚𝐫 300 𝐜𝐚𝐚𝐡


Ralkap nih kahmi Salai Do Suan Kim cu tuni a ruak vui a si – Chin World News Evening\nRalkap nih kahmi Salai Do Suan Kim cu tuni a ruak vui a si\nMarch 19, 2021 Salai Van Chin News\nKalay ah Ralkap nih an Kahmi Do Suan Kim Ruak Nihin ah an Vui. March 17, Kalay ah meithal kahnak in a nunnak a liammi Do Suan Kim (kum 19) ruak cu nihin zanlei ah a chuahkehnak Tedim peng, Theizang khaute ah an vui, tiah theih a si. Source: The Chin Journal, March 19, Yangon\nKalaymyo lawmzawhnak ah Chinmi 3 an ralkap nih kahthah an si hna. Kalaymyo ralkap uknak duhlo lamzawhnak ah Chinmi 3 nih an nunnak an pek, tiah kan theih. A nunnak a liammi hna cu:\nSalai Cung Lian Sang hi Kalaymyo, Taungphila sang ah ah khua a sami a si. Pu Cin Khanh Mang hi fa pathum a ngeimi a si i, Khaikam khua ah chungkhar he khua a sami a si. Salai Do Suan Kim hi Tedim peng, Tezang khuami a si. Source: The Chin Journal\nThawngpang dang rak rel chih: Myanmar ramchung buainak ruangah ramchung mipi cheukhat cu India ram lawng si loin Thailand ram tiangah a zaammi an um cang i Thailand ramchung ah lut kho loin a ummi hna hi a milu in minung 1000 hrawng an si i Karen ralkap KNU umnak hmun ah an i dor hna tiah KNU lei nih mipi sinah theihternak an tuah.\nKNU umnak (sakhan) ah dormi hna cu ralkap le palik ah ummi an si hna i CDM an tuah ve ruangah a nunnak caah a him lomi, hlutdaw palai, sibawi le minthang cheukhat pawl zong an i tel tiah KNU ramdang palai Phado Saw Taw Ni nih thawngzamhnak pakhat Reuters sinah a chim.\nCu lawng hmanh si loin KNU palai U Phado Saw Taw Ni nih Karen ralkap KNU dirhmun in CMD a tuahmi pawl an dirpi hnanak le ralkap uknak duh loin lamzawhtu hna mipi pawl an dirpi hnanak le an sinah humhimnak a kawlmi a rak dormi hna cu an cohlan hna i an kilven, humhim hna lainak zong a chim chih.\nThailan zong nih Myanmar ramchung i a him lo tuk ruangah an ram a rak zaam hna cu umnak tampi a tawlrel piak hna i ramri (Myanmar he an i ramrinak) cu ṭha tein a zohkhenh kilveng zungzal. Cun, Thailand ram i a lutmi paohpaoh umnak nawlpek dih an si hlei lo i Myanmar ram ah an himnak lonak kong le zeiruangah dah na zaam timi felfai tein thil sining an hal hmasat hna ti a si. Aruang cu rampi a buai hlanah rianṭuan duh men ruangah Thailand ramchung ah thli tein a lutmi an um lengmang caah a si. Chirhchan: RFA\nA poi taktak: Thangtlang Peng Thangaw khuami kan farnu Ma Swe Aye ralkap nih Insein Thong Inn ah an chiah\nDr. Sui Hingz: Nihin Rangoon kan boruak zoh tikah Federal Ralkap nam hau cang ko rua